MEASAT-3d: Liputan internet lebih meluas kepada masyarakat orang asli di pedalaman

KOUROU, FRENCH GUIANA, 23 Jun- Pelancaran satelit MEASAT-3d diharap dapat menawarkan liputan internet meluas dan pengalaman jalur lebar lebih baik kepada penduduk di perkampungan orang asli. Ketua Pengarah Jabatan Kemajuan Orang Asli (JAKOA), Sapiah Datuk Mohd Nor berharap MEASAT Satellite Systems Sdn Bhd akan mempertingkatkan fokusnya kepada golongan itu di kawasan pedalaman.Ini memandangkan mereka masih tidak mempunyai akses atau akses terhad kepada internet jalur lebar berkelajuan tinggi.  "Pada masa sekarang pendedahan kepada maklumat di luar itu amat perlu, jika kita ada kapasiti internet yang berkelajuan tinggi bukan sahaja kita dapat berhubung dengan mereka tetapi dapat menyampaikan hasrat dan perkara yang terkini. "Jadi dia akan terdedah kepada isu terkini dan tahu apakah perancangan kerajaan dalam membangun sosio ekonomi mereka di samping pendidikan, ini sangat penting. "Pendidikan jika dihubungkan dengan internet berkelajuan tinggi mereka akan lebih dapat akses yang cepat memandangan mereka berada di jauh pedalaman, ini perkara terbaik yang berlakulah," katanya.

Beliau berkata demikian selepas mengikuti pelancaran MEASAT-3d di Agensi Angkasa Eropah, di sini. MEASAT-3d dijangka menghubungkan sekitar 3 hingga 5% populasi yang sukar dicapai menggunakan talian fiber di Malaysia.  Measat setakat ini melancarkan lebih daripada 3,000 tapak CONNECTme NOW di seluruh negara, dengan majoriti di kawasan terpencil Sabah dan Sarawak.


86 pemimpin mahasiswa UUM terima sijil TOEIC

SINTOK, 23 Jun- Seramai 86 pemimpin mahasiswa Universiti Utara Malaysia (UUM) menerima sijil keputusan ujian Test of English for International Communication (TOEIC).  Sijil membolehkan mereka lebih mudah untuk mendapat peluang perkerjaan di dalam dan luar negara serta bekerja dengan syarikat antarabangsa.  UUM merupakan universiti awam pertama yang mengambil pelajar untuk menduduki ujian TOEIC bagi melatih mereka menggunakan Bahasa Inggeris dalam dunia pekerjaan.  Dekan Hal Ehwal Pelajar UUM, Dr Kamarul Azman Khamis berkata sijil berkenaan amat penting kerana akan dapat membantu pelajar universiti itu untuk mempercepatkan proses mendapat pekerjaan selepas tamat pengajian.

Sijil juga dapat meningkatkan kebolehpasaran pelajar kerana mereka sudah bersedia berkomunikasi di peringkat antarabangsa.  "Keputusan ujian ini diperolehi berlainan dengan ujian-ujian penguasaan Bahasa Inggeris yang sedia ada kerana tumpuan ujian ini bagi memudahkan mereka berkomunikasi dengan lebih baik serta menjurus kepada sektor perkerjaan.  "Penguasaan pembelajaran dan teknik dalam berkomunikasi ini sangat berguna kepada individu ketika mereka di alam pekerjaan nanti.  "Purata markah keseluruhan pelajar UUM dalam ujian ini mencapai 820 point daripada 990 point bagi markah keseluruhan ujian ini. "Di Malaysia, secara umumnya purata markah Ujian TOEIC hanya 650 point yang dicapai oleh 12,674 calon ujian ini," katanya dalam kenyataan, di sini hari ini.  Ia jelas menunjukkan purata mata untuk pelajar UUM adalah lebih tinggi dan secara tidak langsung boleh membuka peluang lebih luas kepada peningkatan peluang pekerjaan dan kebolehan pasaran graduan UUM di Malaysia.


Malaysia mampu capai liputan internet 100% sebelum tahun 2025 dengan satelit MEASAT-3d - Annuar

(Menteri Komunikasi dan Multimedia, Tan Sri Annuar Musa ketika ditemu bual media selepas menyaksikan pelancaran satelit MEASAT-3d secara langsung di Pusat Dagangan Dunia Kuala Lumpur)

KUALA LUMPUR, 23 Jun - Pelancaran satelit MEASAT-3d menekankan dua aspek penting dalam perkhidmatan internet negara. Menurut Menteri Komunikasi dan Multimedia, Tan Sri Annuar Musa, ia terdiri daripada liputan internet 100% di semua kawasan berpenduduk sebelum tahun 2025 dan meningkatkan kualiti perkhidmatan jalur lebar kepada kelajuan tinggi. Perkhidmatan satelit itu yang dilancarkan hari ini boleh digunakan dalam masa beberapa bulan lagi."Dengan segeranya lepas percubaan sebulan lebih, kita boleh mula mendapatkan perkhidmatan ini, kita pun guna satelit MEASAT sebelum ini, sebahagian besarnya kalau Sabah dan Sarawak kita guna sepenuhnya perkhidmatan satelit MEASAT," kata beliau selepas menyaksikan pelancaran satelit MEASAT-3d secara langsung di sini, hari ini.

(Satelit MEASAT-3d berjaya ditempatkan di orbit setelah dilancarkan dari Pusat Angkasa Lepas Eropah Kourou)

Satelit MEASAT-3d merupakan satelit kelapan bagi meningkatkan perkhidmatan perhubungan kepada Malaysia dan negara-negara serantau. Terdahulu, satelit MEASAT-3d berjaya ditempatkan di orbit setelah dilancarkan dari Pusat Angkasa Lepas Eropah Kourou, French Guiana pada pukul 5.50 minit pagi tadi waktu Malaysia.Dengan pelancaran satelit telekomunikasi baharu itu, Malaysia akan dapat memperkukuh teknologi talian tetap, mudah alih dan satelit tanpa meminggirkan mana-mana kelompok rakyat di negara ini.


Penerbit filem perlu lebih agresif ketengahkan karya tempatan

(Tan Sri Annuar Musa ditemui wartawan selepas menyaksikan tayangan khas Filem Mat Kilau/FB KKMM)

KUALA LUMPUR, 23 Jun- Penerbit filem tempatan perlu lebih agresif dalam memasarkan filem mereka ke pentas antarabangsa.Menteri Komunikasi dan Multimedia, Tan Sri Annuar Musa berkata walaupun memiliki skrip, pelakon dan arahan yang baik, faktor daya pemasaran yang mantap perlu lebih dititikberatkan agar karya mereka mampu pergi lebih jauh."Kita di Cannes baru-baru ni mencecah hampir RM160 juta buat pertama kalinya berurusan, urus niaga filem tempatan. Itu belum kita secara habis-habisan. Bermakna filem-filem tempatan ni kita perlu lebih agresif untuk memasarkan bukan saja dalam negara tapi ke luar negara," kata beliau.

(Tan Sri Annuar Musa bergambar selepas menyaksikan tayangan khas Filem Mat Kilau/FB KKMM)

Jelasnya, perlu ada hubungan dengan pengedar yang baik di samping menyertai lebih banyak festival filem.Kerajaan juga akan memastikan perjanjian persefahaman pemasaran filem tempatan dengan negara-negara ASEAN dapat dilakukan.Tan Sri Annuar menyatakannya selepas menyaksikan tayangan khas Filem Mat Kilau di ibu negara.


Virus polio dikesan dalam sampel kumbahan di London - WHO

GENEVA, 23 Jun - Sejenis virus polio yang diperoleh daripada vaksin telah dikesan dalam sampel kumbahan di London, kata Pertubuhan Kesihatan Sedunia (WHO) dan pegawai kesihatan Britain, sambil menambah bahawa lebih banyak analisis sedang dijalankan.Tiada kes polio manusia ditemukan di Britain, setelah dua dekas penyakit melumpuhkan itu dihapuskan sepenuhnya.Menurut kenyataan WHO, virus polio terbitan vaksin jenis 2 (VDPV2) telah ditemukan dalam sampel alam sekitar di London."Adalah penting untuk diambil perhatian bahawa virus itu telah diasingkan daripada sampel persekitaran sahaja," katanya, sambil menekankan bahawa "tiada kes lumpuh yang berkaitan telah dikesan."

Tetapi ia memberi amaran, "sebarang bentuk virus polio di mana-mana adalah ancaman kepada kanak-kanak di mana-mana."Usaha global besar-besaran dalam beberapa dekad kebelakangan ini hampir menghapuskan polio, penyakit virus yang melumpuhkan dan berisiko membawa maut terutama dalam kalangan kanak-kanak bawah umur lima tahun.Jumlah kes telah menurun sebanyak 99% sejak 1988, apabila polio menjadi endemik di 125 negara dan 350,000 kes direkodkan di seluruh dunia.Versi liar virus itu kini hanya wujud di Afghanistan dan Pakistan, namun sejenis vaksin yang mengandungi sejumlah kecil polio lemah sekali sekala menyebabkan wabak di tempat lain. -AFP


Jawatankuasa Memperkasakan Mahkamah Syariah diwujudkan semula

PUTRAJAYA, 23 Jun- 12 orang tokoh dipilih untuk menyertai Jawatankuasa Memperkasakan Mahkamah Syariah (JKMMS) dalam usaha memperkukuh institusi kehakiman syariah.  Menteri di Jabatan Perdana Menteri (Hal Ehwal Agama), Datuk Idris Ahmad berkata, bekas Ketua Pengarah Jabatan Kemajuan Islam Malaysia (JAKIM), Tan Sri Datuk Othman Mustapha dilantik sebagai Pengerusi JKMMS.Beliau dibantu oleh 11 ahli jawatankuasa terdiri daripada tokoh yang berpengalaman dalam perundangan dan ahli akademik.  "Kerajaan telah bersetuju mewujudkan kembali jawatankuasa bagi mempertingkat dan memartabatkan sistem perundangan Islam secara holistik dan kerajaan juga turut bersetuju untuk melantik Tan Sri Haji Othman Mustapha, bekas Ketua Pengarah JAKIM selama 7 tahun."Saya yakin dan percaya ia akan dapat memberi sumbangan yang bermakna dan di pihak JKSM pula yang akan menjadi koordinator, urus setia kepada Jawatankuasa untuk perkasakan mahkamah Syariah ini," kata Idris kepada pemberita selepas menyerahkan surat pelantikan Ahli Jawatankuasa Memperkasakan Mahkamah Syariah di sini.

Menurut beliau, jawatankuasa ini telah diwujudkan pada 2017 tetapi terhenti selepas Pilihan Raya Umum (PRU) yang lalu.  Antara 11 tokoh yang dilantik ialah Ketua Pengarah Perkhidmatan Awam, Datuk Seri Mohd Shafiq Abdullah, Ketua Pengarah dan juga Ketua Hakim Syarii Jabatan Kehakiman Syariah, Datuk Dr. Mohd Na’im Mokhtar serta Prof. Datuk Dr. Shamrahayu Ab. Aziz, Penyandang Kursi Institusi Raja-raja Melayu, UiTM.  Datuk Idris yakin, gabungan kewibawaan ahli-ahli yang dilantik mampu memberikan cadangan ke arah penambahbaikan dan juga transformasi Mahkamah Syariah di negara ini.


Tiada perancangan kaji semula sejarah subjek wajib lulus SPM -Radzi

PUTRAJAYA, 22 Jun- Kementerian Pendidikan Malaysia (KPM) tidak bercadang mengkaji semula Sejarah sebagai subjek wajib lulus dalam peperiksaan Sijil Pelajaran Malaysia (SPM).Menteri Kanan Pendidikan, Datuk Dr Mohd Radzi Jidin berkata, sebaliknya kementerian itu akan meneliti faktor yang menjadi penyumbang calon gagal dalam subjek tersebut pada SPM tahun lalu."Apa yang penting untuk kita mencari pendekatan intervensi yang bersesuaian bagi memastikan anak-anak yang lahir dari sistem pendidikan ini dapat menguasai subjek sejarah pada masa akan datang.“Dan pada masa akan datang, KPM akan memastikan jumlah murid yang gagal mata pelajaran ini dapat dikurangkan dari semasa ke semasa,” katanya pada sidang media selepas pengumuman Sasterawan Negara ke-15 di sini.Memetik laporan Bernama, dilaporkan, seramai 45,514 atau 11.91 peratus calon SPM 2021 tidak layak mendapat sijil sama ada kerana tidak lulus mata pelajaran Bahasa Melayu dan Sejarah.Perkara itu turut mendapat perhatian beberapa badan bukan kerajaan yang meminta KPM memperincikan langkah yang telah diatur bagi membantu calon yang tidak layak menerima sijil SPM.Dalam pada itu, beliau turut menegaskan KPM tidak pernah mengeluarkan sebarang senarai kedudukan sekolah terbaik sebagai pengukur prestasi antara sekolah.

((Radzi (tengah) pada sidang media selepas pengumuman Sasterawan Negara ke-15 di Putrajaya)

Beliau berkata ia sebaliknya adalah inisiatif pihak luar yang menyenaraikan sekolah terbaik berdasarkan keputusan SPM.“Boleh disemak tahun-tahun sebelum ini pun memang tidak ada senarai yang dikeluarkan KPM. Jadi kalau ranking ini dibuat oleh pihak lain, maka itu di luar bidang kuasa kami,” katanya.Beliau berkata demikian ketika ditanya mengenai satu senarai sekolah terbaik SPM 2021 yang tular di media sosial baru-baru ini, selain mengundang kecaman ahli akademik dan warganet yang mendakwa penyenaraian sekolah terbaik bukan tindakan bijak.


MOTAC ambil tindakan terhadap pihak tawar badal haji meragukan

KUALA LUMPUR, 22 Jun- Kementerian Pelancongan, Seni dan Budaya (MOTAC) akan mengambil tindakan terhadap pengusaha pelancongan yang menawarkan pakej badal haji yang meragukan menerusi media sosial sejak akhir-akhir ini.MOTAC dalam kenyataan hari ini menyebut pihaknya amat memandang serius tawaran pakej berkenaan memandangkan harganya jauh lebih rendah daripada caj pakej dan permit haji yang dikenakan oleh Kerajaan Arab Saudi.“MOTAC akan mengambil tindakan sewajarnya di bawah Akta Industri Pelancongan 1992 (Akta 482) yakni Seksyen 8(d) Akta 482 menyebut syarikat pengusaha pelancongan tidak boleh menjalankan perniagaan mengikut cara yang memudaratkan kepentingan orang awam, industri pelancongan atau ekonomi negara,” menurut kenyataan itu.Menurut MOTAC pengusaha pelancongan yang melanggar akta berkenaan boleh dikenakan penggantungan atau pembatalan lesen.Sehubungan itu, MOTAC menasihatkan orang awam untuk membuat pengesahan terlebih dahulu terhadap apa-apa pakej yang ditawarkan dan hanya mempertimbangkan syarikat berlesen demi memastikan hak mereka terpelihara.Senarai syarikat pelancongan yang berlesen di bawah MOTAC boleh dirujuk pada laman sesawang www.motac.gov.my/semakan/umrah.

Sebelum ini, Pengarah Operasi Bimbingan Haji Tengku Aziz Raja Abdullah dilaporkan berkata lambakan iklan yang mempromosikan pakej badal haji pada harga tidak munasabah perlu diberi perhatian serius kerana ia seolah-olah tindakan sengaja mengaut keuntungan.Katanya, Lembaga Tabung Haji yang memainkan peranan penting di Tanah Suci pun tidak melaksanakan badal haji tahun ini kerana menyedari pelbagai peraturan yang ditetapkan Arab Saudi. -BERNAMA


PARIS, 22 Jun - Pelancaran Measat 3d bakal beri liputan internet 100 peratus selaras pelan jendela. Satelit komunikasi MEASAT-3d yang dibina atas model satelit Eurostar 3000 oleh Airbus sedia untuk dilancar, menggunakan roket Ariane 5.  MEASAT-3d yang ketika ini berada Agensi Angkasa Eropah di Kourou, French Guiana bakal dilancarkan pada pukul 6.03 minit petang waktu Perancis 22 Jun bersamaan 5.03 minit pagi waktu Malaysia 23 Jun iaitu esok. Ketika ini, MEASAT Satellite Systems Sdn Bhd bersama AIRBUS sedang melakukan persiapan bagi memastikan pelancaran satelit ke-8 negara itu berjalan lancar.

Satelit MEASAT-3d mempunyai jangka hayat 18 tahun dan dibangunkan dengan kos RM1.2 bilion dengan menggunakan model satelit Eurostar 3000 oleh Airbus. Secara keseluruhanya pelancaran ini akan mengambil masa 39 min, 57 saat untuk tiba di kedudukan 3804 km dari bumi. Selepas ia dilancar, measat 3d akan mengambil masa 25 minit untuk disuntik ke orbit. Pada minit ke 28 pemisahan MEASAT-3d akan dilakukan. Seterusnya measat 3d akan ditempatkan di ‘orbital hotslot’ 91.5 darjah Timur bersama satelit MEASAT-3a dan MEASAT-3b.  Menurut Ketua Pegawai Operasi MEASAT, Yau Chyong Lim, beliau berharap pelancaran ini akan berjalan dengan lancar"Kita berharap pelancaran akan berjalan dengan lancarnya. Dengan Measat 3-d ini kita berharap akan capai inisiatif jendela dengan liputan internet 100 peratus di Malaysia. Kita hadapi banyak cabaran pandemik, seperti konflik Rusia Ukraine, oleh sebab itu pelancaran telah tertangguh selama sebulan. Tapi sekarang semua dah sedia, kiraan terakhir untuk satelit diadakan. Harap ia semua akan berjalan lancar seperti yang dirancang," katanya Selepas MEASAT 3d ditempatkan di ‘Orbital Hotslot’  91.5 darjah Timur, MEASAT dan AIRBUS akan melakukan percubaan terhadap MEASAT-3d bagi memastikan ia berfungsi seperti yang ditetapkan. Tempoh percubaan akan dilakukan selama sebulan dan MEASAT-3d dijangka akan beroperasi sepenuhnya pada pada akhir julai atau ogos in. Dengan pelancaran satelit ini, beberapa perkhidmatan baharu menerusi satelit berkenaan dijangka dapat ditawarkan seawal Ogos 2022.


Terengganu mencatatkan kadar pertumbuhan penduduk yang terendah

TERENGGANU, 22 Jun - Terengganu antara negeri yang mencatatkan kadar pertumbuhan penduduk yang terendah. Negeri itu merekodkan jumlah 1.149 juta penduduk iaitu kurang tiga peratus di seluruh negara berdasarkan penemuan utama banci 2020. Ketua Perangkawan, Dato' Sri Dr. Mohd Uzir Mahidin berkata, Terengganu bagaimanapun masih mencatatkan kadar kelahiran yang tinggi walaupun kurang penduduk.

(Ketua Perangkawan, Dato' Sri Dr. Mohd Uzir Mahidin ketika Siri Jelajah Parlimen dan DUN, penemuan Utama Banci Malaysia 2020 di sini)

Kadar kesuburan di negeri ini sebanyak 2.9 peratus anak bagi setiap pasangan berbanding 1.9 anak di peringkat nasional. Kekurangan penduduk berpunca daripada penghijrahan ke negeri lain atas faktor ekonomi. "Jadi perkara ini yg mungkin sedang diteliti dalam pembangunan negeri bagaimana sedang diusahakan menggerakan pembangunan negeri terutamanya berkaitan sektor pelancongan, yang sy dapati peluang begitu luas utk hasil pekerjaan dan juga pendapatan, dan bila ekonomi itu berkembang maka kemungkinan tidak perlu lagi keluar jauh berhijrah atau keluarlah," katanya pada Siri Jelajah Parlimen dan DUN, penemuan Utama Banci Malaysia 2020 di negeri Terengganu. Antara negeri lain yang turut mencatatkan kadar pertumbuhan penduduk yang rendah termasuk Melaka, Perlis, Putrajaya dan Labuan.


PUTRAJAYA, 22 Jun - Presiden Persatuan Penyair Malaysia, Penyair, Datuk Rahman Shaari di umum sebagai penerima Anugerah Sastera Negara sekaligus membawa gelaran Sasterawan Negara ke-15.Beliau dipilih daripada 12 lagi pencalonan selepas lantikan beliau dipersetujui seramai sembilan panel yang telah bermesyuarat sejak september 2021.Jelas Menteri Kanan Pendidikan, Datuk Dr Mohd Radzi Md Jidin, pemilihan Datuk Rahman Shaari itu berdasarkan sumbangan beliau melalui karya dan pemikiran, serta pengembangan sastera di peringkat kebangsaan dan antarabangsa.

(Menteri Kanan Pendidikan, Datuk Dr Mohd Radzi Md Jidin)

Gelaran tersebut melayakkan Datuk Rahman Shaari menerima warkah penghormatan negara, wang tunai RM 60,000, hak penerbitan sebanyak 50, 000 naskhah buku atau nilai harga buku maksimum berjumlah RM 500,00 untuk dibeli kerajaan dan disebarkan ke sekolah, perpustakaan, jabatan dan agensi kerajaan.Tokoh Sasterawan Negara ke-15 itu juga akan menerima kemudahan perubatan percuma dalam wad kelas satu di mana-mana hospital kerajaan, kemudahan untuk kegiatan mencipta karya sastera, kemudahan untuk penerbitan karya, perterjemahan karya yang sesuai dalam bahasa asing dan elaun sara hidup sebanyak RM5,000 sebulan.Anak kelahiran Kampung Gial Perlis itu menekuni semua genre sastera.Datuk Rahman pernah menyandang Hadiah Sastera Malaysia kategori puisi sebanyak tiga kali, iaitu pada tahun 1976, 1982 dan 1986.Pelopor Teori Anjakan Makna itu turut menerima Anugerah Penyair GAPENA pada 2013 selain pernah merangkul Hadiah Penulisan Esei Utusan Melayu dalam bidang pantun pada tahun 2014.


Jemaah haji dijangkiti COVID-19 dijadualkan semula penerbangan

MAKKAH, 22 Jun - Jemaah haji yang tidak melepasi saringan ujian PCR atau dijangkiti COVID-19 sebelum berlepas ke tanah suci akan dijadualkan semula penerbangan selepas pulih atau disahkan negatif dari wabak tersebut.Pada masa sama jemaah haji yang masih menunggu tarikh penerbangan dinasihatkan untuk elak dijangkiti supaya tidak menjejaskan penerbangan mereka terutama di saat-saat akhir.Ketua Rombongan Haji Malaysia, Datuk Seri Syed Saleh Syed Abdul Rahman berkata sehingga kini 120 jemaah disahkan positif COVID-19 ketika di Malaysia dengan 78 daripadanya mendapat penerbangan semula dan tiba di tanah suci.

(Ketua Rombongan Haji Malaysia, Datuk Seri Syed Saleh Syed Abdul Rahman)

"Selebihnya telah pun diberi KT baru untuk penerbangan seterusnya, cuma ada lagi dalam lingkungan 19 orang masih belum negatif lagi yang kita menunggu dan jika mereka telah pun negatif kita akan juga menguruskan penerbangan mereka selagi mana ada kekosongan di penerbangan seterusnya," katanya di sini.Beliau turut menasihati bakal haji yang masih menanti penerbangan agar lebih berhati-hati dan elak dijangkiti COVID-19 dengan memakai pelitup muka dan jaga SOP selain elak berada di kawasan tumpuan ramai mahupun majlis-majlis kenduri.Ini kerana jumlah penerbangan muassasah yang tinggal semakin berkurang dan tempoh hari wukuf sudah semakin hampir."Dan juga pihak kerajaan arab saudi juga ada ketetapan dimana penerbangan terakhir membawa jemaah haji daripada luar masuk ke arab saudi ialah pada 4 haribulan zulhijjah, jadi kalau mereka tidak negatif sebelum itu dan tak de penerbangan, kalau pun ada penerbangan tapi dah lepas 4 haribulan zulhijjah maka mereka tidak dibenarkan masuk ke arab saudi," katanya.Kerajaan Arab Saudi telah menetapkan penerbangan terakhir musim haji pada 4 Zulhijjah dan berharap semua bakal jemaah yang menerima tawaran akan memperoleh keputusan negatif COVID-19, sebelum tarikh tersebut.Sehingga kini jemaah Malaysia berada dalam keadaan sihat dan tiada kes kritikal yang memerlukan rawatan lanjut.


Inisiatif ‘Makkah Route’ lambang kepercayaan kerajaan Arab Saudi terhadap pengurusan Tabung Haji

SELANGOR, 22 Jun - Pelaksanaan Program Prapelepasan Jemaah haji menerusi inisiatif ‘Laluan Mekah’ atau ‘Makkah route’ bagi Jemaah Haji Malaysia pada tahun ini melambangkan kepercayaan Kerajaan Arab Saudi kepada pengurusan Lembaga Tabung Haji Malaysia.  Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, program ini dilihat berjaya melancarkan pergerakan jemaah, termasuk yang melibatkan imigresen dan kastam di Lapangan Terbang Antarabangsa Kuala Lumpur (KLIA) dan lapangan terbang di Madinah serta Jeddah.

(Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary)

"Ini adalah merupakan satu inisiatif yang kita banggakan kerana menjimatkan masa, memudahkan para Jemaah haji, tidak tunggu lama dan dalam masa sekejap tak sampai satu jam mereka dah boleh berada dalam pesawat, urusan untuk semakan akhir passport mereka dalam masa setengah minit ataupun 45 saat sahaja. Alhamdulillah ini adalah merupakan satu perkara yang sangat memudahkan kepada urusan jemaah kita," katanya ketika menghadiri Program ‘Makkah Route’ oleh Kedutaan Besar Arab Saudi di Lapangan Terbang Antarabangsa Kuala Lumpur, di sini. Malaysia merupakan antara negara pertama di dunia melaksanakan program perintis bagi Laluan Mekah sejak tahun 2017 dan pada tahun ini, Malaysia merupakan antara lima negara yang terpilih.  Katanya, Malaysia amat berbesar hati kerana sekali lagi dipilih menyertai program ini di samping empat negara lain iaitu Maghribi, Pakistan, Indonesia dan Bangladesh.  Tambahnya, selain disiplin yang tinggi, kebolehan jemaah tanah air memahami arahan asas meskipun dalam bahasa Arab dan Inggeris juga menjadi faktor penting di sebalik pemilihan Malaysia.  Setakat semlaam, seramai 6,927 jemaah haji Malaysia telah tiba di tanah suci melalui proses Laluan Mekah.


Guru sambut baik kaji semula cuti hujung minggu

JOHOR BAHRU, 22 Jun- Langkah kerajaan negeri untuk mengkaji semula cuti mingguan Jumaat dan Sabtu ketika ini, menerima reaksi positif dari warga pendidik. Exco Pendidikan, Penerangan dan Komunikasi Johor, Norlizah Noh berkata majoriti guru di negeri ini bersetuju supaya cuti hujung minggu dikaji semula."Ramai guru sering membangkitkan isu ketidakhadiran pelajar, hari Ahad ramai pelajar yang tidak hadir ke sekolah kerana pertindihan dengan cuti ibu bapa mereka."Selain apabila cuti sekolah yang panjang, bila hari Ahad ramai tidak hadir, jadi ia salah satu faktor harus dikaji semula," katanya.

Beliau ditemui pemberita selepas Sidang Dewan Negeri Johor ke-15 di Kota Iskandar, Iskandar Puteri, di sini hari ini.Menurut Norlizah, setiap keputusan perlu dibincang di pelbagai peringkat supaya memberi manfaat kepada semua pihak.


Mesyuarat Menteri-Menteri Pertahanan Asean (ADMM) KE-16 di Kemboja

Kemboja, 22 Jun - Menteri Kanan Pertahanan, Datuk Seri Hishammuddin Tun Hussein mengadakan lawatan kerja ke Phnom Penh, Kemboja hari ini. Tujuan utama lawatan kerja ini diadakan adalah bagi menghadiri serta mengetuai delegasi Malaysia ke Mesyuarat Menteri-Menteri Pertahanan ASEAN (ADMM) ke-16.Mesyuarat yang berlangsung selama sehari pada 22 Jun 2022 ini dipengerusikan oleh Tuan Yang Terutama (TYT) Samdech Pichey Sena Tea Banh selaku Pengerusi ADMM 2022.Beliau juga merupakan Timbalan Perdana Menteri merangkap Menteri Pertahanan Kemboja.

(Menteri Kanan Pertahanan, Datuk Seri Hishammuddin Tun Hussein bersama Tuan Yang Terutama (TYT) Samdech Pichey Sena Tea Banh / Foto ATM)

Kehadiran Menteri Kanan Pertahanan bersama delegasi Malaysia ke ADMM ke-16 ini bukan sahaja amat penting untuk membolehkan Malaysia bersama kesemua negara anggota ASEAN membincangkan serta memperhalusi isu-isu pertahanan serantau dan antarabangsa yang menjadi kepentingan bersama.Malah, ia juga platform yang signifikan untuk menteri-menteri pertahanan ASEAN mengukuhkan lagi semangat kebersamaan ASEAN khususnya dalam konteks kerjasama pertahanan di rantau ini.Dalam masa yang sama, seperti kelaziman di tahun-tahun sebelum ini, ADMM juga merupakan medan terbaik untuk Malaysia melalui Menteri Kanan Pertahanan menyuarakan pandangan serta pendirian berhubung pelbagai isu pertahanan demi kepentingan keselamatan ASEAN khasnya dan Malaysia amnya.Kementerian Pertahanan juga ingin memaklumkan, sebagai sebahagian daripada ADMM ke-16, Mesyuarat Tidak Rasmi Menteri Pertahanan ASEAN-China dan Mesyuarat Tidak Rasmi Menteri Pertahanan ASEAN-Jepun juga akan diadakan bersampingan ADMM.Kedua-dua mesyuarat tersebut dijangkakan antara lain akan memfokuskan kepada usaha mengukuhkan lagi kerjasama pertahanan serantau ASEAN-China dan ASEAN-Jepun.Sejurus selesai kedua-dua mesyuarat ini, Datuk Seri Hishammuddin Tun Hussein serta menteri-menteri pertahanan ASEAN akan mengadakan kunjungan hormat bersama ke atas Perdana Menteri Kemboja, TYT Samdech Akka Moha Sena Padei Techo Hun Sen.Walaupun mesyuarat hari ini melibatkan wakil State Administration Council (SAC) dari Myanmar, ini bukan bermakna bahawa Malaysia mengiktiraf SAC sebagai Kerajaan Myanmar yang sah. Malaysia sentiasa menekankan bahawa pihak SAC perlu segera melaksanakan perkara-perkara yang telah dipersetujui dalam Kemuafakatan Lima Perkara (5PC) bagi mencari penyelesaian kepada kemelut politik di Myanmar.Dalam pada itu, semalam Menteri Kanan Pertahanan juga telah mengadakan mesyuarat dua hala bersama TYT Samdech Pichey Sena Tea Banh. Antara yang menjadi tumpuan perbincangan antara kedua-dua pemimpin berkenaan ialah meningkatkan lagi kerjasama pertahanan dalam melaksanakan operasi pengaman di seluruh dunia khususnya penglibatan tentera pengaman wanita di ASEAN. Satu kesepakatan telah dicapai semalam yang mana Kemboja akan menghantar tentera pengaman wanitanya ke Pusat Pengaman Malaysia (Malaysia Peacekeeping Centre) di Port Dickson untuk menjalani latihan seterusnya meningkatkan lagi kemahiran mereka dalam melaksanakan operasi pengaman.


Dua tan metrik durian segar diproses setiap hari

JOHOR BAHRU 22 Jun - Dua tan metrik durian segar diproses menjadi isi durian dan tempoyak setiap hari, di pusat pemprosesan durian bertaraf Amalan Pengilangan Baik (GMP) Lembaga Pemasaran Pertanian Persekutuan (FAMA) Tangkak.  Langkah itu bagi mengatasi masalah lambakan durian, terutamanya di utara negeri itu, melibatkan daerah Muar, Tangkak dan Segamat.  Exco Pertanian, Industri Asas Tani dan Kemajuan Luar Bandar, Datuk Zahari Sarip berkata, 121,898 metrik tan hasil durian dikeluarkan tahun lalu, dengan Tangkak sebagai pengeluar terbanyak. Ia melibatkan 31,255 pengusaha dengan kawasan tanaman seluas 19,171 hektar.

(Exco Pertanian, Industri Asas Tani dan Kemajuan Luar Bandar, Datuk Zahari Sarip )

"Pihak jabatan juga melaksanakan kerjasama dengan pihak syarikat peneraju dalam aktiviti pemprosesan durian, bagi membangunkan produk-produk hiliran berasaskan durian dan ini seterusnya secara langsung akan membantu pengusahapengusaha kecil dan sederhana dalam memasarkan hasil pengeluaran durian mereka," katanya semasa Sidang Dewan Negeri Johor ke-15 di Kota Iskandar, Iskandar Puteri di sini. Pengeluaran durian disasar meningkat kepada 141,862 metrik tan pada 2027, dan untuk mencapai sasaran, Jabatan Pertanian sudah mengeluarkan 5,000 anak benih durian bernilai tinggi sejak 2016.  Sementara RM6.34 juta diperuntukkan bagi pembangunan tanaman khusus untuk durian sejak 2018, dan tahun ini, RM2.17 juta diperuntuk, bagi pembangunan industri tanaman durian kepada 233 pengusaha, dengan sasaran keluasan tanaman 504.9 hektar.


Tapisan kemasukan pengembara dari Singapura dibuat

JOHOR BAHRU, 22 Jun - Kerajaan Johor sudah menghantar surat amaran kepada petugas-petugas di pintu masuk sempadan negara khususnya Jabatan Imigresen Malaysia, untuk membuat tapisan kemasukan pengembara dari Singapura bagi mengekang penularan cacar monyet.  Ia susulan Singapura mengesahkan satu kes import cacar monyet di republik itu, kelmarin.  Menurut Exco Kesihatan dan Perpaduan negeri, Ling Tian Soon petugas perlu segera melaporkan kepada Jabatan Kesihatan negeri jika mengesan pengembara yang mempunyai simptom.

(Ling Tian Soon ditemui pemberita selepas Sidang Dewan Negeri Johor ke-15di Kota Iskandar, Iskandar Puteri)

"Walaupun setiap hari kita ada pengembara dari Singapura ke Malaysia, tetapi kebanyakanya rakyat samada dari Singapura atau Malaysia tidak ramai datang dari negara-negara yang mempunyai kes cacar monyet. Kerana kita tiada penerbangan terus dari negara-negara tersebut. Jika ada dari negara terlibat mereka akan membuat tapisan pertama di Singapura untuk masuk ke Johor," kata Ling Tian Soon di sini.Jabatan Kesihatan Negeri Johor diminta bekerjasama dengan Kementerian kesihatan Singapura untuk mendapatkan maklumat lanjut berkenaan kes berkenaan serta terus memantau keadaan di republik itu.  Buat masa ini, belum ada keputusan untuk meletakkan petugas kesihatan khusus membuat saringan cacar monyet di pintu masuk sempadan.Bagaimanapun kerajaan negeri akan sentiasa bekerjasama dengan Kementerian Kesihatan Malaysia dan mengikut semua Prosedur Operasi Standard (SOP) yang ditetapkan.  Pesakit, lelaki warga negara Britain berusia 42 tahun itu bekerja sebagai kru kabin syarikat penerbangan berada di Singapura antara 15 hingga 17 Jun, dan sekali lagi pada 19 Jun untuk terbang masuk dan keluar dari Singapura.  Dia diuji dan disahkan positif pada 20 Jun lalu.


Kanak-kanak kritikal akibat dadah kembali sedar

KOTA BHARU, 22 Jun- Kanak-kanak lelaki berusia empat tahun yang kritikal berikutan terdapat kandungan dadah dalam badannya kini telah sedarkan diri dan mampu bernafas seperti biasa tanpa bantuan mesin. Menurut Pemangku Ketua Polis Kelantan, Datuk Muhammad Zaki Harun, kanak-kanak itu telah pun kembali normal dan mampu memberi tindak balas seperti biasa. Beliau berkata, mangsa akan dipindahkan ke Hospital Sultan Ismail Petra, Kuala Krai dalam masa terdekat bergantung kepada perkembangan kanak-kanak itu. Tambahnya, pertukaran tempat rawatan itu adalah kerana ia lebih dekat dengan rumah keluarganya sekali gus memudahkan urusan penjagaan. “Hari ini Alhamdulillah mengikut pihak hospital, kanak-kanak itu telah pun mula memberi respon, dah bernafas dengan normal tida ada lagi menggunkan bantuan oksigen dan kita berharap dia akan semakin pulih."Saya difahamkan dia akan dipindah ke Hospital Kuala Krai sebagai pesakit biasa dan mungkin memudahkan keluarganya untuk memantau dan melawat,"kata Muhammad Zaki. Beliau berkata demikian pada sidang media selepas mewakili Raja Perempuan Kelantan, Tengku Anis Tengku Abdul Hamid yang mengurniakan sumbangan kepada ibu mangsa, Rohaya Hasan di Hospital Raja Perempuan Zainab 2, Kota Bharu. Turut hadir, Pemangku Pengerusi Persatuan Keluarga Polis (PERKEP) Kelantan, Datin Suzana Yashin. Mengulas lanjut, Datuk Muhammad Zaki berkata, kurniaan tersebut merupakan tanda prihatin dan simpati Raja Perempuan Tengku Anis terhadap ibu kanak-kanak itu. Sementara itu, Rohaya akui sedikit lega selepas melihat anaknya sudah kembali ceria dan boleh makan seperti biasa. Media sebelum ini melaporkan kanak-kanak lelaki berusia empat tahun kritikal selepas dikesan terdapat dadah jenis methampethamine dalam badannya. Susulan itu, seorang buruh yang juga bapa saudara mangsa berusia 30 tahun ditahan bagi membantu siasatan dan direman hingga 26 Jun ini.

(Pemangku Ketua Polis Kelantan, Datuk Muhammad Zaki Harun)


Kedah catat penurunan kes jangkitan HFMD

ALOR SETAR, 22 Jun- Kes baharu Penyakit Tangan, Kaki dan Mulut (HFMD) di Kedah terus menunjukkan penurunan. Sebanyak 531 kes baharu direkodkan pada minggu Epidemiologi ke-24, turun 171 kes atau 24.4% berbanding minggu sebelumnya. Pengerusi Jawatankuasa Kesihatan Negeri Kedah, Datuk Dr Mohd Hayati Othman berkata, kesemua kes yang dilaporkan menunjukkan gejala ringan dan diberikan rawatan pesakit luar. Tiada kes yang mengalami komplikasi teruk atau memerlukan rawatan intensif.  "Jumlah keseluruhan kes HFMD di Kedah setakat ini sebanyak 5,425 dan terdapat satu wabak baharu HFMD dilaporkan melibatkan sebuah Taska. "Taska berkenaan telah diarah tutup di bawah Akta Pencegahan dan Pengawalan Penyakit Berjangkit 1988," katanya dalam kenyataan hari ini.

Dr Mohd Hayati juga berkata Daerah Kuala Muda masih mencatatkan bilangan kes tertinggi dengan 1,337 kes diikuti Kulim (806), Kubang Pasu (797) dan Kota Setar (537). Sepanjang tempoh sama juga, sebanyak 51 wabak HFMD dilaporkan di Kedah, dengan 50 daripadanya atau 98% berlaku di pusat pendidikan awal seperti TASKA, TADIKA dan Pra-sekolah.  "Sebanyak 49 premis telah diarahkan tutup sementara atau ditutup secara sukarela bagi tujuan sanitasi dan mencegah jangkitan," tambahnya.


Hampir 12,000 usahawan Johor daftar sistem PADU

JOHOR BAHRU, 22 Jun- Seramai 11,583 usahawan Johor, termasuk 5,099 usahawan wanita sudah mendaftar dengan sistem Pusat Data Usahawan Johor (PADU).  Exco Belia, Sukan, Pembangunan Usahawan, Koperasi dan Sumber Manusia negeri, Mohd Hairi Mad Shah berkata daripada jumlah itu 6,799 merupakan usahawan makanan termasuk pembuatan dan pemprosesan.

PADU bertujuan mengukuhkan ekosistem keusahawanan negeri Johor sebagai platform rujukan informasi terkini berkaitan peluang perniagaan dan skim bantuan kerajaan atau agensi.  "Bagi memastikan sumber maklumat dapat diakses, dianalisa dan dijadikan sumber untuk memperbaiki mutu perkhidmatan kepada usahawan dan rakyat umumnya, maka pengwujudan satu portal yang bersepadu menerusi PADU tepat pada masanya," kata Mohd Hairi. Beliau berkata demikian semasa sesi Sidang Dewan Negeri Johor ke-15 di Kota Iskandar, Iskandar Puteri, di sini hari ini. Sementara itu, Perbadanan Usahawan Johor (PUJB) dan Bahagian Perancang Ekonomi Johor (BPENJ) sedang mempertimbangkan untuk mewujudkan hab atau pusat makanan ringan di setiap daerah negeri ini, khususnya untuk wanita.  Cadangan itu akan dibuat secepat mungkin, mengambil kira pelbagai aspek seperti kewangan dan pembangunan.  Selain mencadangkan Yayasan Pembangunan Keluarga Darul Ta’zim (YPKDT) menjadi anggota MPUNJ bagi memperkasa inisiatif pembangunan ekonomi khusus wanita seperti ibu tunggal dan wanita B40.


Hidupkan semula Buku Hijau 2.0 atasi ancaman sekuriti makanan

KUALA LUMPUR, 22 Jun- Penyampaian informasi berkaitan pertanian perlu lebih berkesan dalam menarik minat lebih ramai menceburi bidang berkenaan, khususnya golongan muda.Ia sebagai salah satu usaha dalam menggerakkan kembali kempen 'Buku Hijau' 2.0.Perunding Pertanian, Alias Saad berkata inisiatif kempen ini berupaya membantu menyokong Pelan Tindakan Dasar Sekuriti Makanan 2021-2025.

Menurutnya, mekanisme moden perlu diselit elemen lebih segar kerana jika kegiatan berkebun dilakukan, masalah ancaman sekuriti makanan akan dapat diatasi.Pada masa sama harga bagi keperluan asas akan dapat diturunkan dan meningkatkan kuasa beli rakyat semula."Kita nak sampaikan mesej ini, kita nak cari satu platform bagaimana mesej-mesej ini dapat memberi pencerahan terutama kepada golongan muda."Bila sebut pertanian ini kita perlu orang muda sebab memang jelas kita perlu tenaga, perlukan sedikit kreativiti," katanya.Beliau ditemui selepas menjadi tetamu program rancangan terbitan RTM di Angkasapuri. Dalam pada itu, Alias berkata amalan bertani di kawasan rumah seharusnya dinormalisasikan dan secara tidak langsung membantu mengurangkan kos sara hidup.


RTS Johor Bahru-Singapura disasar capai kemajuan 70% Disember 2023

JOHOR BAHRU, 22 Jun- Pembangunan infrastruktur Projek Sistem Transit Rapid (RTS) Johor Bahru-Singapura disasar mencapai kemajuan 70% menjelang Disember tahun depan.  Ia melibatkan rel, stesen dan depoh.  Manakala kemajuan 50% disasar bagi Kompleks Imigresen, Kastam dan Kuarantin (ICQ). Menurut Exco Kerja Raya, Pengangkutan dan Infrastruktur negeri, Mohamad Fazli Mohamad Salleh pemasangan tren, sistem dan percubaan pula dijangka pada 2025, iaitu sebelum RTS memulakan operasi pada 2026.Kerajaan negeri juga merancang mewujudkan Jawatankuasa Pengintegrasian Pengangkutan Awam di Johor Bahru bagi merangka aliran pergerakan penumpang yang menggunakan RTS.  "Antara sistem yang akan diintegrasi adalah sistem bas (perkhidmatan bas Muafakat Johor dan bas-bas komersial), sistem Iskandar Rapid Transit, projek landasan berkembar elektrik Gemas-Johor Bahru dan cadangan pembangunan LRT Johor Bahru," katanya.

Beliau menyatakan demikian semasa Sidang Dewan Negeri Johor ke-15 di Kota Iskandar, Iskandar Puteri, di sini hari ini.

(Mohamad Fazli menjawab soalan lisan semasa Sidang Dewan Negeri Johor ke-15 di Kota Iskandar, Iskandar Puteri, hari ini)

Dalam pada itu, Mohamad Fazli berkata kerajaan negeri turut bersetuju melaksanakan kajian kebolehlaksanaan perkhidmatan Transit Aliran Ringan (LRT) di bandar raya Johor Bahru.

Antaranya melibatkan Majlis Bandaraya Johor Bahru, Majlis Bandaraya Iskandar Puteri, Majlis Bandaraya Pasir Gudang dan Majlis Perbandaran Kulai.  Kajian membabitkan lokasi sesuai pembinaan stesen, laluan serta kepadatan penduduk.


Pusat tahfiz terbakar, enam pelajar selamat

SERI ISKANDAR, 22 Jun- Enam pelajar lelaki Pusat Tahfiz Dar al-Fawzan di Seri Iskandar, Perak terselamat dalam kebakaran membabitkan sebuah bilik di asrama yang dihuni mereka; awal pagi tadi.Jurucakap Jabatan Bomba dan Penyelamat Perak berkata pihaknya menerima panggilan kecemasan kira-kira pukul 4.46 pagi.Kebakaran melibatkan sebuah bilik di tingkat atas yang musnah terbakar kira-kira 15 peratus.Seramai enam pelajar yang tinggal di asrama tersebut semasa kejadian itu berada dalam keadaan selamat.Anggota Balai Bomba dan Penyelamat Seri Iskandar dan Batu Gajah dikejarkan ke lokasi kejadian.Operasi tamat sepenuhnya sejam kemudian.

(Kebakaran melibatkan sebuah bilik di tingkat atas yang musnah terbakar kira-kira 15 peratus)


Bantuan diberikan kepada yang benar-benar layak - MB Pahang

KUANTAN, 22 Jun - Pahang memberi jaminan setiap ketua keluarga yang layak menerima Bantuan Wang Ihsan sumbangan Kerajaan Negeri dan Persekutuan sebanyak RM1,500 akan menerima bantuan tersebut. Menteri Besar, Datuk Seri Wan Rosdy Wan Ismail berkata, pihaknya perlu meneliti permohonan yang menyebabkan sedikit kelewatan akibat masalah teknikal.Namun, bagi mereka yang masih belum menerimanya, perlu berhubung dengan Pusat Kawalan Operasi Bencana Daerah atau Pegawai Daerah.

(Wan Rosdy ketika menyampaikan Bantuan Prihatin Pahang 2022 fasa 2,Kluster pemandu Teksi di sini)

"Kalau dia layak kita akan beri, yang menjadi masalah mereka yang tidak layak tetapi terima bantuan. Kerana ini adalah duit kerajaan, jadi kita perlu berhati-hati menguruskannya. Saya beri jaminan kesemua yang layak akan diberi bantuan tersebut. Ia perlu ada dokumen yang diperlukan, ketika membuat permohonan itu dan ada pengesahan," kata Wan Rosdy di sini.Dalam majlis berkenaan, lebih 200 penerima diberi bantuan tunai sebanyak RM200 seorang.


20 pakar cat automotif dilahirkan hasil kerjasama IKBN Kuala Perlis - Inokom

KULIM, 22 Jun- Institut Kemahiran Belia Negara (IKBN) Kuala Perlis menjalin kerjasama dengan Inokom Corporation Sdn Bhd bagi melaksanakan Program Bootcamp Semburan Cat Automotif melibatkan 20 belia dari seluruh negara.Program yang berlangsung selama sebulan sejak 23 Mei lalu yang berakhir semalam melayakkan kesemua peserta terpilih untuk ditawarkan bekerja di Inokom Corporation Sdn Bhd berkuatkuasa mulai esok.Menurut Pengarah IKBN Kuala Perlis, Zurihanmi Zakariya, bersempena program ini juga Inokom turut menyumbangkan 440 liter cat kenderaan dengan anggaran kos bernilai RM 30,000 bagi kegunaan bengkel Semburan Cat Automotif di IKBN Kuala Perlis.Menerusi kerjasama ini juga membolehkan para belia yang sedang mengikuti pengajian dalam bidang semburan cat automotif meningkatkan pengetahuan dan latihan kemahiran masing-masing.Hadir sama pada majlis penutup program, Ketua Jabatan Teknologi Marin, Siti Aklima binti Shafie manakala pihak Inokom, diwakili Pengurus Bahagian Semburan Cat, Muhammad Izzwan Ismail.

(Pengurus Bahagian Semburan Cat Inokom Corporation Sdn Bhd, Muhammad Izzwan Ismail menyerahkan cat kenderaan kepada Pengarah IKBN Kuala Perlis, Zurihanmi Zakariya)


Sambutan Hari Pelaut 2022, nadi utama aktiviti perdagangan maritim

KUALA LUMPUR, 22 Jun - Sambutan Hari Pelaut 2022 bakal berlangsung di Terengganu pada Sabtu ini bagi meraikan peranan mereka sebagai nadi utama aktiviti perdagangan maritim sekali gus menjana pendapatan ekonomi negara.Timbalan Ketua Pengarah Laut (Perancangan) Jabatan Laut Malaysia, Kapten Mohamad Halim Ahmed berkata sebagai pelaut yang terpaksa berada di lautan dalam tempoh lama, kebajikan mereka sentiasa menjadi keutamaan Jabatan Laut Malaysia.Malah pembangunan kerjaya mereka termasuk biasiswa, khairat kematian dan bantuan bencana sentiasa dititikberatkan.Wanita juga dialu-alukan menyertai bidang kerjaya penuh mencabar ini.

(Mohamad Halim ditemui pemberita selepas menjadi tetamudalam rancangan Selamat Pagi Malaysia )

"Keistimewaan seorang pelaut ini, pengorbanan kita selalu berada di belakang tabir. Dari segi ekonomi kami ini salah satu tulang belakang, kita pastikan apa juga barangan dari sebuah negara ke negara kami sampaikan,"kata Mohamad Halim di sini.


Masyarakat perlu peka elak penipuan dalam talian

KUALA LUMPUR, 22 Jun- Masyarakat perlu lebih bijak dan peka mengenai modus operandi sindiket penipuan dalam talian yang sering berubah.Ini bagi melindungi diri dan mengurangkan risiko menjadi mangsa. Demikian tegas Timbalan Pengarah (Risikan/Operasi), Jabatan Siasatan Jenayah Komersil (JSJK) Bukit Aman, SAC Willey Anak Richard."Kalau lihat pada tahun 2021 kita juga mengadakan kempen, memang ada dia punya kesan yang baik dan ramai mendapat kesedaran berkaitan dengan agenda penipuan ini."Bagaimanapun seperti mana semua ketahui jenayah dalam talian ini dia punya modus operandi sentiasa berubah jadi bila dia berubah masyarakat akan tertipu, jadi perlu sentiasa peka," katanya.Beliau ditemui selepas memberi penerangan mengenai kempen Anti-Scam PDRM dalam rancangan terbitan RTM di Angkasapuri.

Selain itu, Willey turut menasihati orang ramai supaya tidak panik sekiranya menerima panggilan yang berbentuk ugutan kerana ia merupakan salah satu taktik sindiket menjerat mangsa.Orang ramai juga perlu sedar, pihak berkuasa tidak akan menghubungi individu melalui telefon bagi memaklumkan mereka melakukan kesalahan. Sebaliknya, menghantar surat panggilan mengikut lunas undang-undang.


Program Ride Bermotor SWCorp sebar mesej kesedaran 'Rakyat Perlis Hidup Bersih'

KUALA PERLIS, 22 Jun- Perbadanan Pengurusan Sisa Pepejal dan Pembersihan Awam (SWCorp) menganjurkan Program Ride Bermotor SWCorp Bersamamu di Kampung Warna Warni, Kuala Perlis.  Antara pengisian program, termasuk Pelancaran Signature of Maps Kampung Seberang Ramai yang disempurnakan oleh Raja Muda Perlis, Tuanku Syed Faizuddin Putra Jamalullail serta penyampaian Anugerah Hero Kebersihan dan 3R ‘The Bottle Man' kepada Umat Osman. Bagi Pengerusi SWCorp, Datuk Rizalman Datuk Mokhtar, bersempena program tersebut, SWCorp Negeri Perlis turut menyerahkan plak penghargaan kepada Masjid Tuanku Syed Faizzuddin Putra sebagai Masjid Perintis bagi Program Amal Jariah melalui barangan kitar semula.  SWCorp berharap penganjuran program brekenaan dapat meningkatkan tahap kesedaran rakyat Perlis dalam mendokong hasrat bagi menjadikan Rakyat Perlis Hidup Bersih.  Program Ride Bermotor turut menjejaki dan menyantuni asnaf dengan kerjasama Majlis Agama Islam dan Adat Istiadat Melayu Negeri Perlis (MAIPs) dengan memberi sumbangan berupa barangan keperluan harian kepada tiga buah rumah asnaf.  Turut serta Exco Perumahan dan Kerajaan Tempatan, Azizan Sulaiman; Ketua Pegawai Eksekutif SWCorp, Ismail Mokhtar serta Ketua-ketua Jabatan Persekutuan dan Negeri.

(Program Ride Bermotor turut menjejaki dan menyantuni asnaf dengan kerjasama Majlis Agama Islam dan Adat Istiadat Melayu Negeri Perlis)


Gangguan air pulih sepenuhnya

KUALA LUMPUR, 22 Jun - Gangguan air di 47 kawasan yang terjejas di Wilayah Petaling akibat kerja-kerja penambahbaikan sistem bekalan air di Kolam Air Bukit Dengkil semalam pulih sepenuhnya pukul 7 pagi ini.Ketua Komunikasi Korporat Pengurusan Air Selangor Sdn Bhd (Air Selangor), Elina Baseri berkata pihaknya mengucapkan terima kasih kepada para pengguna atas kesabaran dan kerjasama yang diberikan sepanjang tempoh gangguan bekalan air tidak berjadual itu.

Beliau berkata para pengguna disarankan untuk mendapatkan maklumat rasmi gangguan bekalan air menerusi semua medium komunikasi rasmi Air Selangor iaitu aplikasi Air Selangor, Twitter, Facebook, Instagram dan laman sesawang www.airselangor.com.

“Sebarang pertanyaan dan aduan boleh diajukan di talian 15300 atau Help Centre di aplikasi Air Selangor,” kata Elina dalam satu kenyataan. Semalam, sebanyak 47 kawasan di Wilayah Petaling dilaporkan mengalami gangguan bekalan air berjadual selama 24 jam susulan kerja-kerja penambahbaikan sistem bekalan air di Kolam Air Bukit Dengkil. - BERNAMA


JKNT keluarkan 1,781 notis kesalahan merokok di kedai makan

KUALA TERENGGANU, 22 Jun - Jabatan Kesihatan Negeri Terengganu (JKNT) mengeluarkan kompaun sebanyak RM440,200 kepada perokok yang merokok di kawasan kedai makan.  Pengarah JKNT, Datuk Dr.Kasemani Embong berkata sebanyak 1,781 notis kesalahan dikeluarkan hasil operasi di seluruh negeri sejak bulan Januari hingga Jun tahun ini.  Menurutnya, jumlah itu menunjukkan peningkatan berbanding tahun lalu hanya 943 notis dikeluarkan dengan nilai anggaran RM240,000.  Tindakan itu diambil mengikut Peraturan 11 (1d) dan Peraturan-Peraturan Kawalan Hasil Tembakau (PPKHT) 2004 pindaan 2018.

"Sepertimana yang pada tahun ini kita, orang kata premis makanan telah pun dibenarkan beroperasi sehingga pukul 12, sehingga 24 jam jadi lebih berpeluanglah sebenarnya untuk mereka-mereka ini menghisap rokok di premis-premis makanan ini," kata beliau ketika ditemui selepas menyertai Operasi Gomo Asap Malam, di sini.  Sebanyak 75 premis makanan di sekitar Kuala Terengganu, Kuala Nerus dan Marang diperiksa dalam operasi melibatkan 55 pegawai dari Unit Inspektoran dan Perundangan Jabatan.


Perlis rekod 24% peningkatan jumlah kutipan barangan kitar semula

ARAU, 22 Jun - Perlis merekodkan jumlah kutipan barangan kitar semula sebanyak 539,648 kilogram pada tahun 2021 iaitu peningkatan sebanyak 24% berbanding 436,785 kilogram bagi tahun 2020.  Dari keseluruhan kutipan barangan semula pada tahun 2021, 19% daripadanya atau 104,843 kilogram dikumpul menerusi Pusat Kitar Semula Pandu Lalu (DTRC) Kangar.  Ketua Pegawai Eksekutif E-Idaman, Zaki Abdul Aziz Daud berkata, bagi tempoh Januari hingga Mei tahun ini, DTRC Kangar telah merekodkan kutipan 85,957 kilogram barangan kitar semula pelbagai kategori.  Berikutan perkembangan itu, sebuah lagi Pusat Kitar Semula Pandu Lalu (DTRC) dibuka di Pasar Awam Arau untuk kemudahan penduduk khususnya di Arau.

(Raja Muda Perlis, Tuanku Syed Faizuddin Putra Jamalullail berkenan merasmikan pembukaan Pusat Kitar Semula Pandu Lalu (DTRC) di Pasar Awam Arau, Perlis)

Pusat kitar semula pandu lalu ini adalah inisiatif E-Idaman Sdn Bhd (EISB) dengan kerjasama daripada SWCorp Negeri Perlis dan Kerajaan Negeri Perlis serta Majlis Perbandaran Kangar.  Antara barangan kitar semula yang banyak dihantar ialah barangan fabrik, kotak, campuran kertas dan minyak masak.  Pembukaan DTRC Arau disempurnakan Raja Muda Perlis, Tuanku Syed Faizuddin Putra Jamalullail yang turut dihadiri Pengerusi SWCorp, Datuk Rizalman Datuk Mokhtar dan Ketua Pegawai Eksekutif SWCorp, Ismail Mokhtar.


Gaduh di lobi mahkamah, polis sahkan terima laporan daripada jurugambar dan peguam

(Ketua Polis Daerah Shah Alam, ACP Mohd Iqbal Ibrahim/ Foto BERNAMA)

SHAH ALAM, 22 Jun - Polis Shah Alam mengesahkan menerima laporan daripada seorang jurugambar dan peguam, susulan pergaduhan yang berlaku di lobi bangunan Mahkamah Tinggi Shah Alam pagi semalam.Dalam kenyataan, Ketua Polis Daerah Shah Alam ACP Mohd Iqbal Ibrahim berkata hasil siasatan awal polis mendapati, pergaduhan tersebut melibatkan seorang jurugambar sambilan sebuah akhbar tempatan berumur 34 tahun, dengan seorang peguam yang berumur 50 tahun.“Kejadian berpunca apabila keadaan sesak berlaku di lobi Mahkamah Tinggi Shah Alam semasa pasukan peguam sedang menuju ke kamar mahkamah, manakala petugas media sedang membuat liputan bagi kes pembunuhan Ketua Pegawai Eksekutif (CEO) Cradle Fund Nazrin Hassan,” katanya.Katanya kedua-dua lelaki itu telah mendapatkan rawatan sebagai pesakit luar di Hospital Shah Alam dengan jurugambar berkenaan mengalami luka calar di leher dan lengan, manakala peguam tersebut mengalami luka di dahi.

(Kekecohan dan pertengkaran yang berlaku di lobi bangunan Mahkamah Tinggi Shah Alammelibatkan seorang peguam dan jurugambar)

Beliau berkata kes tersebut disiasat di bawah Seksyen 160 Kanun Keseksaan, dan siasatan lanjut sedang dijalankan.Sebarang maklumat berkaitan kes tersebut, boleh disalurkan kepada Pegawai Penyiasat kes Insp Muhamad Ridzuan Ibrahim di talian 013-3050856.Terdahulu media melaporkan, kekecohan dan pertengkaran telah berlaku di perkarangan kompleks mahkamah berkenaan melibatkan seorang peguam mewakili suspek pembunuhan Nazrin, Samirah Muzaffar dan seorang jurugambar. -BERNAMA


Tawaran badal haji, orang ramai diminta berhati-hati dan rujuk TH - Idris

KUALA LUMPUR, 22 Jun - Orang ramai diminta tidak terus terpedaya dengan tawaran upah haji atau badal haji.Sebaliknya merujuk terlebih dahulu kepada Lembaga Tabung Haji sebelum menerima sebarang tawaran dari mana-mana pihak yang menawarkan pakej yang tidak munasabah.Menurut Menteri Di Jabatan Perdana Menteri (Hal Ehwal Agama), Datuk Idris Ahmad, konsep badal haji itu sepatutnya dilakukan secara sukarela bagi menggantikan seseorang yang tidak dapat menunaikan haji kerana faktor kesihatan atau kematian.Tambah beliau, caj dikenakan juga dianggap tidak munasabah kerana kos sebenar perjalanan dan penginapan melebihi daripada RM1,500 dan ia menambahkan lagi kecurigaan tawaran itu sedangkan kos sebenar jauh lebih mahal berbanding caj yang ditawarkan.

(Menteri Di Jabatan Perdana Menteri (Hal Ehwal Agama), Datuk Idris Ahmad ketika ditemu bual Berita RTM selepas program Bicara Naratif di Angkasapuri)

"Sebab itu kita harapkan kepada mereka yang mengendalikan, nak buat badal haji ini perlu bersifat amanah dan sifat yang baik kerana ini adalah harapan orang terutamanya dalam soal ibadah kepada Allah S.A.W, untuk menggantikan mereka yang tak boleh pergi akibat daripada keuzuran atau meninggal dunia, maka sudah tentu bagi siapa yang nak buat ini biarlah jujur dan sebagainya," kata beliau yang ditemui selepas program Bicara Naratif di Angkasapuri, di sini malam tadi.Sebelum ini Pengarah Operasi Bimbingan Haji, Tengku Aziz Raja Abdullah melaporkan lambakan iklan yang mempromosikan pakej badal haji pada harga tidak munasabah perlu diberi perhatian serius kerana ia seolah-olah tindakan sengaja bagi mengaut keuntungan.


Zoo baharu di Johor, lokasi berpotensi dikaji

ISKANDAR PUTERI, 21 Jun - Kerajaan Johor sedang mengenal pasti tapak berpotensi bagi pembinaan zoo negeri yang baharu dengan keluasan 20.2 hektar.Pengerusi Jawatankuasa Perumahan dan Kerajaan Tempatan Johor, Datuk Mohd Jafni Md Shukor berkata kajian awal bagi membangunkan pembinaan zoo negeri yang baharu itu juga sudah bermula.

"Tanah untuk zoo baharu berkenaan sudah dikenal pasti dan disyorkan oleh kerajaan negeri. Kajian masih di peringkat awal dengan perbincangan dengan agensi awam dan swasta sedang berjalan."Selepas kajian awal ini siap,kita akan kemukakan semula kepada kerajaan negeri bagi mendapatkan kelulusan dan permohonan peruntukan pembangunan zoo berkenaan," katanya kepada pemberita selepas Persidangan Dewan Undangan Negeri (DUN) Johor ke-15, di sini.Tambah Jafni, Zoo Johor di kawasan lama akan dikekalkan berikutan ia mempunyai nilai sejarah.Zoo Johor sedia ada yang terletak di Jalan Gertak Merah, di tengah-tengah pusat bandar raya itu merupakan zoo tertua di negara ini dan berusia 94 tahun.Operasi Zoo Johor itu dihentikan buat sementara waktu sejak 18 Oktober 2020 berikutan pandemik COVID-19 dengan kerja naik taraf sedang giat dilakukan terutama membina semula sistem perpaipan.


Balai Seni Negara kini dibuka semula selepas dua tahun ditutup

(Menteri Pelancongan, Seni dan Budaya Datuk Seri Nancy Shukri merasmikan pembukaan semula Galeri Balai Seni Negara)

KUALA LUMPUR, 21 Jun- Balai Seni Negara, galeri ikonik tarikan pelancongan negara kini dibuka semula bermula hari ini selepas ditutup dua tahun bagi memberi laluan untuk kerja-kerja naik taraf dan pengubahsuaian sejak Ogos 2020. Menteri Pelancongan, Seni dan Budaya Datuk Seri Nancy Shukri berkata projek naik taraf dan pengubahsuaian dengan peruntukan sebanyak RM4 juta yang disalurkan kementeriannya itu siap sepenuhnya Mac lepas. Beliau berkata projek menaik taraf melibatkan ruang galeri dan bumbung utama yang berkonsepkan 'Gajah Menyusu' masih dikekalkan identitinya bagi memperkasakan tekad dalam memartabatkan seni tradisi di dalam konteks kontemporari. "Sempena pembukaan semula galeri, Balai Seni Negara membawakan Pameran 'NUSA' iaitu pameran Koleksi Tetap Seni Visual Negara. Pameran ini melibatkan lima buah galeri iaitu Galeri Reka, Tun Razak, 2A, 2B dan 3B."Sebanyak 466 karya dipamerkan yang mengetengahkan naratif sejarah dan mitos, persoalan dan pencarian hal identiti, idea dan cadangan yang terhasil seterusnya membawa kepada pembentukan representasi Tenggara yang ingin diketengahkan dalam pameran ini melalui Koleksi Negara," katanya pada sidang media selepas merasmikan pembukaan semula Galeri Balai Seni Negara, di sini. Nancy berkata Pameran ‘NUSA’ itu akan berlangsung selama tiga tahun dan pasukan kuratorial Balai Seni Negara telah bersedia dengan penggiliran karya di ruang pameran bagi meningkatkan jumlah capaian karya koleksi kepada khalayak.

(Sempena pembukaan semula galeri, Balai Seni Negara membawakan Pameran 'NUSA' iaitu pameran Koleksi Tetap Seni Visual Negara. Pameran ini melibatkan lima buah galeri iaitu Galeri Reka, Tun Razak, 2A, 2B dan 3B)

Berkongsi mengenai majlis pembukaan itu, menteri itu berkata sambutan diterima daripada pengunjung tempatan diluar jangkaan, sekali gus optimis sambutan pelancong luar juga akan meningkat dengan adanya promosi dalam talian.Majlis perasmian itu turut menyaksikan pengumuman dan penyerahan 11 anugerah Bakat Muda Sezaman 2021 (BMS21) yang bertemakan 'Seni di Lokasi' dan lima Anugerah Penghargaan kepada penggiat seni tempatan.Menyentuh mengenai perancangan kementerian dalam memperkasakan sektor pelancongan, Nancy menggalakkan lebih ramai penggiat seni tempatan khususnya pembina arca supaya menonjolkan karya seni mereka di lokasi-lokasi tumpuan umum.Melalui kerjasama dan kolaborasi pelbagai pihak, pendekatan itu dilihat mampu mewujudkan lebih banyak lokasi dengan nilai-nilai estetika tersendiri, sekali gus menjadi ikon lokasi dan tumpuan baharu pelancong untuk bergambar, katanya. -BERNAMA


Kenderaan berat lebih 7.5 tan dilarang masuk pusat bandar ketika waktu puncak

KUALA LUMPUR, 21 Jun - Kementerian Wilayah Persekutuan melalui Dewan Bandaraya Kuala Lumpur (DBKL) melarang kenderaan berat melebihi 7.5 tan memasuki pusat bandar pada waktu puncak, berkuat kuasa serta-merta.Timbalan Menteri Wilayah Persekutuan, Datuk Seri Jalaluddin Alias berkata langkah itu diputuskan jawatankuasa khas bagi mencari jalan penyelesaian berkaitan kaedah dan tindakan penyuraian kesesakan lalu lintas di ibu negara.Katanya, kenderaan berat yang dikesan masuk ke ibu kota pada waktu puncak akan dikenakan tindakan mengikut Seksyen 79 Akta Pengangkutan Jalan 1987 oleh Polis Diraja Malaysia (PDRM) dan Jabatan Pengangkutan Jalan (JPJ).

"Kami mendapati kemasukan kenderaan berat tanpa mengira waktu menjadi antara punca yang menyumbang kepada kesesakan lalu lintas di ibu negara."Oleh itu, sekiranya mereka melanggar peraturan ini, mereka akan dikenakan tindakan kompaun secara mandatori dan kami berpendirian tegas untuk tidak akan melayan sebarang rayuan yang dikemukakan kelak," katanya dalam sidang media yang turut dihadiri Datuk Bandar Kuala Lumpur Datuk Seri Mahadi Che Ngah selepas mempengerusikan mesyuarat pertama jawatankuasa khas itu, di sini.Tambah Jalaluddin, DBKL juga akan meletakkan paparan maklumat boleh ubah (VMS) larangan kenderaan berat di lokasi berhampiran sempadan penyediaan kawasan parkir sebelum masuk ke ibu negara.Dalam pada itu, Jalaluddin berkata jawatankuasa khas itu turut memutuskan untuk melarang kenderaan parkir di bahu jalan semasa waktu puncak dan membatalkan petak parkir secara berperingkat di jalan utama."Kami juga melarang penjaja berniaga di bahu jalan semasa waktu puncak dan membatalkan petak penjaja secara berperingkat terutama di bahu jalan di jalan utama," katanya.


MOTAC sasar pendapatan pelancongan RM11.1 bilion rangka pemulihan pelancongan

KUALA LUMPUR, 21 Jun- Kementerian Pelancongan, Seni dan Budaya, (MOTAC) menyasarkan pendapatan pelancongan RM11.1 bilion tahun ini dengan ketibaan 4.5 juta pelancong menerusi pelaksanaan Rangka Kerja Pemulihan Pelancongan (TRF) 2.0.Menurut Menterinya, Datuk Seri Nancy Shukri, sasaran baharu itu didorong faktor pembukaan semula aktiviti pelancongan, peningkatan kadar vaksinasi dan pembukaan sempadan negara. "Sasaran yang telah disemak semula itu berdasarkan petunjuk positif kemasukan pelancong asing membabitkan ketibaan pelancong asing sejumlah 2.3 juta orang untuk tiga bulan.“Ini melepasi sasaran kami, pada mulanya kami menyasarkan dua juta hingga hujung tahun tetapi kini belum hujung tahun kami sudahpun mencapai sasaran tersebut.“Mungkin hingga September kami boleh lihat lebih lagi, kami akan terus melakukan semakan dari semasa ke semasa,” katanya.Beliau bercakap pada sidang media selepas sesi dialog pelancongan MOTAC dan Majlis Pelancaran TRF 2.0 di sini.

(Nancy pada Majlis Pelancaran TRF 2.0)

MOTAC sebelum ini menyasarkan kemasukan kira-kira dua juta pelancong dari luar negara tahun ini dengan keuntungan melebihi RM6.8 bilion.Sementara itu, memetik laporan Bernama beliau berkata setakat bulan lepas pihaknya telah menyalurkan bantuan kewangan sebanyak RM23.8 juta kepada 15,000 pengusaha pelancongan, selain RM4.73 juta nilai baucar ditebus bagi pembelian produk kraf, seni visual dan buku serta RM2.35 juta nilai baucar pula ditawarkan bagi pakej pelancongan dan pengangkutan darat.Bagi geran padanan untuk pembaikan inap desa dan hotel bajet pula, sebanyak 342 permohonan bernilai RM1.64 juta diluluskan bagi inap desa dan 43 permohonan bernilai RM886,000 diluluskan bagi hotel bajet sehingga 15 Jun, katanya.


Jangan berniaga, promosi produk di hadapan Kaabah -Idris Ahmad

PUTRAJAYA, 21 Jun- Jemaah haji Malaysia dinasihatkan agar tidak menjalankan sebarang aktiviti perniagaan atau mempromosikan produk ketika berada di hadapan Kaabah, kata Menteri di Jabatan Perdana Menteri (Hal Ehwal Agama) Datuk Idris Ahmad.Beliau berkata setiap jemaah yang juga ‘tetamu Allah’ seharusnya memanfaatkan tempoh berada di Tanah Suci untuk menjalankan ibadah haji agar mendapat haji yang mabrur (diterima Allah).“Sepatutnya fokus kepada ibadah haji lebih-lebih lagi depan Kaabah, tempat mustajab untuk berdoa. Sepatutnya perkara seperti ini (berniaga dan promosi) tidak patut berlaku.

“Perbuatan seperti ini kadang-kadang boleh mengganggu jemaah haji lain untuk beribadah,” katanya kepada pemberita selepas menyampaikan Anugerah Perkhidmatan Cemerlang (APC) 2021 kepada 148 kakitangan agensi di bawah Menteri di Jabatan Perdana Menteri (Hal Ehwal Agama) di sini.

(Tangkap layar video tular berdurai 43 saat)

Tular di media sosial baru-baru ini seorang jemaah haji mempromosikan produk jualannya di hadapan Kaabah menerusi sebuah video berdurasi 43 saat.

Dalam ucapannya pada majlis tersebut, Idris mahu penjawat awam di bawah seliaannya membudayakan tiga konsep iaitu budaya kerja cemerlang, mencapai matlamat hala tuju pentadbiran dan amal jama’i (kerjasama) sebagai satu keluarga.

“Kita semua adalah duta agensi Islam, apa-apa jua yang kita lakukan akan memberikan kesan kepada wajah Islam,” katanya. -BERNAMA


Harga ayam diapung, bantuan bersasar akan diberi kepada golongan memerlukan

PUTRAJAYA, 21 Jun - Bantuan wang bersasar akan diberikan kepada golongan memerlukan susulan harga ayam dijangka naik bermula bulan depan. Ini berikutan kawalan harga siling ayam dan telur ayam ditamatkan.Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata perinciannya akan diumumkan oleh kementerian kewangan dalam masa terdekat.

"Golongan yang memerlukan juga akan dibantu nanti dengan wang tunai secara bersasar. Berkenaan dengan isu ini biarlah saya letakkan kepada kementerian kewangan untuk memberi perincian bagaimana saluran kewangan bantuan ini dibuat," katanya dalam sidang media selepas menghadiri sesi dialog bersama pihak industri mengenai isu harga dan bekalan di kementeriannya, di sini.Dalam pada itu, Nanta turut mengumumkan subsidi minyak masak tulen botol dua hingga lima kilogram (kg) dimansuhkan bermula 1 Julai ini.Katanya, tindakan itu diambil bagi memastikan bekalan bahan makanan dalam pasaran akan lebih stabil dalam jangka masa yang panjang dan seterusnya menstabilkan harga barangan.

Beliau bagaimanapun berkata subsidi bagi minyak masak paket satu kilogram masih diteruskan."Sebenarnya, program subsidi minyak masak tulen untuk botol ini hanyalah sementara, ketika pelaksanaan pada 2021 itu kita buat dalam tempoh tiga bulan sahaja iaitu Ogos, September dan Oktober."Bagaimanapun, ketika itu kerajaan berpendapat kita patut lanjutkan dan disebabkan itu ia dilaksanakan sehingga kini. Kini kerajaan merasakan tibalah masa untuk dimansuhkan supaya boleh memberi fokus bagaimana untuk membantu golongan yang memerlukan," katanya.


Haji 2022: Malaysia dapat permit operasi hospital

(TH sentiasa komited dalam menyantuni jemaah haji, bagi perkhidmatan kesihatan terutama operasi hospital bagi memastikan mereka menerima rawatan terbaik)

MAKKAH, 21 Jun- Tabung Haji, (TH) melakar sejarah apabila Malaysia menjadi negara pertama memperolehi permit operasi hospital dari kerajaan Arab Saudi bagi musim haji 1443H/2022,  Ketua Rombongan Haji, Datuk Seri Syed Saleh Syed Abdul Rahman berkata, ini membuktikan kecekapan TH dalam mengurus kebajikan jemaah haji, terutama dalam asprek kesihatan.

"Berbanding negara lain, kecekapan Malaysia sentiasa diperakui Kementerian Kesihatan Arab Saudi dan mereka sedia maklum bahawa petugas Lembaga Tabung Haji (TH) akan mematuhi peraturan serta syarat ditetapkan."Satu majlis serahan permit yang dikeluarkan ini telah diadakan oleh Kementerian Kesihatan Arab Saudi pada minggu lalu, dan ia dihadiri wakil Kementerian Kesihatan Malaysia (KKM)," katanya.Syed Saleh berkata, TH sentiasa komited dalam menyantuni jemaah haji, bagi perkhidmatan kesihatan terutama operasi hospital bagi memastikan mereka menerima rawatan terbaik. "Ini germasuk perkhidmatan dalam bangunan, peralatan, juga sistem pembuangan sisa, jumlah kakitangan perubatan turut diberi penekanan."Itu syarat-syarat yang dikenakan Arab Saudi, dan ini menunjukkan keyakinan Arab Saudi terhadap Malaysia bahawa apabila membuat sesuatu, semuanya akan mengikut peraturan dan terbaik dengan gerak kerja sistematik," katanya ketika ditemui pemberita di bangunan Abraj Al Janadriyah yang menempatkan ibu pejabat TH dan jemaah haji Malaysia, di sini.

(Malaysia berjaya memperoleh pengiktirafan dan menjadi negara pertama mendapat permit untuk hospital beroperasi bagi musim haji 1443H/2022)

Mengulas lanjut, beliau berkata tiada kes kesihatan kritikal setakat ini danmembabitkan sejumlah kecil masalah berkaitan respiratori dan kulit kesan daripada cuaca kering dan panas. "Mungkin kita dapat lihat bahawa keberkesanan hasil daripada pemeriksaan kesihatan yang agak ketat pada tahun ini di Malaysia dan puratanya umur para jemaah haji kita yang lebih muda dan saya rasa juga perlu kita memberi kepujian kepada jemaah Malaysiakerana sentiasa peka dalam aspek kesihatan," katanya.Sementara itu, Syed Saleh terus menasihati jemaah agar sentiasa menjaga kesihatan terutama persediaan berdepan cuaca panas kerana Arab Saudi dijangka mengalami gelombang haba minggu ini yang dijangka boleh mencecah sehingga 50 darjah celcius. "Saya mahu menasihati jemaah supaya sentiasa memakai pelitup muka, terutama di dalam Masjidil Haram dan Masjid Nabawi. "Jemaah haji juga perlu teliti barangan makanan yang dibeli, pastikan bersih dan basuh dahulu buah-buahan sebelum makan."Dalam keadaan yang panas ini, kita harus menjaga diri supaya tidak terdedah kepada cuaca terlalu panas dan sentiasa meminum air secukupnya untuk mengelak pelbagai penyakit, termasuk strok haba," katanya.

(Ketua Rombongan Haji, Datuk Seri Syed Saleh Syed Abdul Rahman)


Tiga pendekatan diambil laksana hala tuju pengurusan banjir negara - PM

PUTRAJAYA, 21 Jun – Kerajaan akan melaksanakan tiga tindakan sebagai hala tuju pengurusan banjir bagi meningkatkan daya tahan dan kesediaan negara menghadapi impak perubahan iklim.Perdana Menteri, Datuk Seri Ismail Sabri Yaakob berkata ini berikutan Malaysia terdedah kepada impak perubahan iklim seperti hujan lebat yang mengakibatkan fenomena banjir besar.Selain itu, Malaysia mempunyai iklim berkelembapan tinggi di samping bentuk muka buminya yang turut menyumbang kepada fenomena tersebut.

“Antara tindakan yang akan dilaksanakan ialah membangunkan Pelan Adaptasi Kebangsaan (MyNAP) yang merangkumi pelan tindakan dan strategi jangka panjang dan strategi pembangunan kebangsaan untuk sektor kesihatan awam, infrastruktur, keselamatan dan sumber air, pertanian serta perhutanan dan biodiversiti.“Menggalakkan kerajaan negeri untuk mengguna pakai Indeks Adaptasi Perubahan Iklim Malaysia bagi meningkatkan respon kepada impak perubahan iklim.“Mengintegrasi faktor perubahan iklim dalam peringkat perancangan, reka bentuk serta pelaksanaan projek-projek sektor air dan infrastruktur bagi mengurangkan risiko bencana banjir,” katanya menerusi kenyataan selepas mempengerusikan Mesyuarat Hala Tuju Pengurusan Banjir Negara Hadapi Impak Perubahan Iklim, di sini.Dalam pada itu, Perdana Menteri berkata, mesyuarat turut membincangkan mengenai cadangan penggunaan kenderaan elektrik (EV) dalam penganjuran acara-acara besar.Katanya, inisiatif itu dijangka dapat menjadi pemangkin kepada pembangunan ekosistem kenderaan elektrik di negara ini selain mengurangkan pelepasan GHG secara berkesan.Jelas Datuk Seri Ismail, Ia juga berpotensi menarik pelaburan asing, mewujudkan peluang pekerjaan hijau serta menjimatkan subsidi bahan api oleh Kerajaan.

“Mesyuarat juga bersetuju dengan kerangka dasar pasaran karbon dibangunkan oleh Kementerian Alam Sekitar dan Air (KASA) yang menyediakan panduan asas bagi urus niaga kredit karbon di Malaysia.“Kerangka ini memberi penekanan kepada kepentingan dan kelebihan urus niaga kredit karbon di peringkat domestik bagi memastikan pelaksanaan mekanisme pasaran karbon dilaksanakan secara telus, sekali gus menepati piawaian antarabangsa serta menyumbang terhadap sasaran pengurangan pelepasan GHG negara,”katanya.Tambah Datuk Seri Ismail, pada masa ini, KASA sedang membangunkan Strategi Jangka Masa Panjang Pembangunan Rendah Karbon Negara selaras dengan aspirasi negara mencapai pelepasan GHG sifar bersih, seawalnya pada 2050.Komitmen dan usaha kerajaan dalam menerajui agenda perubahan iklim juga akan diteruskan dengan menyertai Persidangan Konvensyen Rangka Kerja Perubahan Iklim Pertubuhan Bangsa-Bangsa Bersatu (UNFCCC) ke-27 di Sharm El-Sheikh, Mesir pada 6 hingga 18 November depan yang merupakan persidangan tahunan bagi membincangkan isu global perubahan iklim.“Saya akan mengetuai delegasi negara ke persidangan berkenaan (UNFCCC) bersama Menteri-Menteri Besar, Ketua-Ketua Menteri dan Menteri Alam Sekitar dan Air.“Selaras dengan aspirasi ‘Keluarga Malaysia Lestari’, Kerajaan Persekutuan bersama-sama kerajaan negeri dan pihak-pihak berkepentingan lain akan terus bekerjasama bagi memastikan keupayaan negara dalam menangani isu perubahan iklim dapat diperkukuhkan demi kesejahteraan Keluarga Malaysia pada masa kini dan akan datang,” katanya.


Kerajaan luluskan peruntukan RM899 juta, modenkan sistem imigresen negara

KUALA LUMPUR, 21 Jun - Peruntukan sejumlah RM899 juta diluluskan kerajaan bagi melaksanakan 61 projek fizikal dan bukan fizikal yang bertujuan untuk memodenkan sistem imigresen negara.Menteri Dalam Negeri, Datuk Seri Hamzah Zainuddin berkata pelaksanaan projek-projek merangkumi Internet pelbagai benda (IoT), Data Besar dan Kecerdasan Buatan (AI) itu dilihat sebagai usaha menambah baik sistem imigresen negara agar kekal relevan terutamanya dari segi penyampaian perkhidmatan kepada pengguna selain memastikan kedaulatan serta keselamatan negara kekal terpelihara.

"Bagi memenuhi keperluan keimigresenan semasa yang bertambah kompleks, kerajaan melalui KDN sentiasa komited menambah baik sistem keimigresenan negara sedia ada supaya menjadi lebih komprehensif, berteknologi tinggi, bersepadu dan mesra pelanggan dari semasa ke semasa," katanya pada Majlis Perasmian Penyerahan Kontrak Projek Sistem Imigresen Bersepadu Nasional (NIISe), di sini.Projek NIISe antara kerajaan dengan Syarikat IRIS Information Technology Systems Sendirian Berhad membabitkan kos lebih RM1 bilion yang dimuktamadkan Mei lalu dijangka siap sepenuhnya pada 2024.


Pembekalan perolehan program TV sasar keperluan empat saluran RTM

KUALA LUMPUR, 21 Jun - Radio Televisyen Malaysia (RTM) hari ini mengadakan sesi taklimat bersama syarikat pembekal program TV Luar Negara (Syndicated) dan Produk Siap Tempatan.Taklimat berdasarkan sasaran keperluan untuk mengisi masa siaran menerusi empat saluran TV RTM iaitu TV1, TV2, TV Okey dan Saluran Sukan.Ketua Penolong Pengarah Unit Kandungan dan Kreatif RTM, Mohammad Yusari Ameer Mohd Yusof berkata taklimat bertujuan memberi penerangan lebih jelas kepada syarikat yang ingin menyertai tawaran pembekalan perolehan program TV.

Pertemuan itu juga sebagai platform ke arah pembangunan industri kreatif.Input yang lebih jelas mengenai kaedah pendaftaran syarikat dan tajuk program TV juga diperkenal melalui sistem perolehan e-TVCMS yang ditambah baik dan bersifat lebih mesra pengguna.Pembekal yang berminat boleh melayari laman sesawang ukk.rtm.gov.my.


MINDEF hasrat wujudkan kawasan tanaman di kem tentera

TAMPIN, 21 Jun- Kementerian Pertahanan (MINDEF) berhasrat untuk mewujudkan kawasan tanaman di setiap kem angkatan tentera di seluruh negara bagi menjamin sekuriti makanan terutama untuk keperluan anggota.Menteri Kanan Pertahanan Datuk Seri Hishammuddin Tun Hussein berkata pada peringkat permulaan, Kem Syed Sirajuddin, Gemas di sini telah pun dijadikan projek rintis bagi tujuan berkenaan.“Aktiviti bercucuk tanam itu dah ada pun. Saya dah tengok tadi, jadi dalam apa jua keadaan termasuk harga makanan melambung, kita ada kemampuan sendiri. Sekurang-kurangnya anggota boleh fokus kepada tanggungjawab mereka iaitu keselamatan dan pertahanan.“Saya nak dapat laporan nanti dan sekiranya boleh diperluaskan untuk kesemua kem atau mungkin setiap zon,” katanya kepada pemberita selepas menyaksikan Latihan Kuasa Tembakan (LKT) 2022 ATM di sini hari ini.Beliau berkata perbincangan mengenai perkara itu telah dibuat bersama Panglima Angkatan Tentera, Jen Tan Sri Affendi Buang dan Panglima Tentera Darat Jen Datuk Zamrose Mohd Zain.Semalam, Zamrose menerusi kenyataan di Facebook memaklumkan Ladang Integrasi Tentera Darat di Kem Syed Sirajudin dilaksanakan menerusi Program Kelestarian Makanan Tentera Darat bertujuan membantu meringankan kos sara hidup warganya melalui hasil pertanian.

(Hishammuddin (tengah) bergambar bersama kereta kebal Tank-PT91M Pendekar 125mm Gun milik Angkatan Tentera Malaysia (ATM) pada Latihan Kuasa Tembakan 2022 di Lapang Sasar Kem Syed Sirajuddin, Gemas/BERNAMA)

Beliau berkata ia juga sebagai langkah awal dalam menangani permasalahan krisis makanan yang berkemungkinan dihadapi pada masa hadapan sekali gus memastikan kelestarian makanan terutama dalam kalangan anggota dan masyarakat sentiasa terjamin.Sementara itu, mengenai LKT beliau berkata ia merupakan usaha MINDEF bagi memastikan ketiga-tiga cabang perkhidmatan Angkatan Tentera Malaysia (ATM) terus dilengkapi aset yang diperlukan meskipun dalam era pascapandemik COVID-19.“Selagi saya Menteri Pertahanan, kami akan buat apa sahaja bagi memastikan, moral mereka tinggi dan semangat mereka kuat dan Insya-Allah apa yang mampu kita lakukan dari apa juga aspek."Pengguna akhir (tentera) yang akan gunakan aset ini, wajar mereka ini menentukan jenis aset-aset yang diperlukan dan sekiranya kita mampu dalam konteks kewangan negara, Kementerian Pertahanan akan mempercepatkannya, itu adalah proses yang saya umumkan sebelum ini," katanya. -BERNAMA


Kekurangan bekalan ubat dijangka stabil bulan depan

KUALA LUMPUR, 20 Jun- Kekurangan bekalan ubat-ubatan yang kini berlaku di fasiliti kesihatan kerajaan dan swasta dijangka bertambah stabil pada bulan hadapan. Jelas Menteri Kesihatan, Khairy Jamaluddin, ia berikutan beberapa langkah penyelesaian yang dilakukan kerajaan termasuk meminjamkan ubat-ubatan ke fasiliti swasta yang mengalami kekurangan bekalan. Pihaknya sentiasa memantau perkara itu dan telah melaksanakan pemeriksaan secara rawak di 47 fasiliti kesihatan kerajaan dan swasta. Sebanyak 85 peratus daripada fasiliti-fasiliti kesihatan tersebut melaporkan mengalami kekurangan, sekurang-kurangnya satu jenis ubat-ubatan.

"Kebanyakannya adalah ubat yang digunakan untuk penyakit biasa seperti batuk, selesema, demam dan antibiotik untuk kanak-kanak. "Setakat 16 Jun lepas, sebanyak 1,231 produk yang mengandungi bahan aktif telah dihantar kepada pemegang pendaftaran produk untuk mendapatkan maklum balas daripada segi ketersediaannya", katanya.Tambah Khairy, pihaknya telah melaporkan kepada pihak persatuan perubatan dan hospital agar mendapatkan ubat-ubatan alternatif bagi mana-mana jenis ubatan yang mengalami kekurangan bekalan. Beliau berkata demikian pada sidang media selepas merasmikan sesi dialog sempena Persidangan Pengarah-Pengarah Hospital Kementerian Kesihatan (KKM) di sini, hari ini.


MAFI jamin bekalan ayam dan daging sempena Aidiladha mencukupi

ALOR SETAR, 21 Jun - Sempena sambutan Aidiladha bulan depan, Kementerian Pertanian dan Industri Makanan (MAFI) memberi jaminan bekalan barangan keperluan terutamanya ayam dan daging mencukupi.Menterinya, Datuk Seri Ronald Kiandee berkata tindakan perlu juga telah diambil oleh pengusaha ternakan ayam bagi memastikan keperluan harian dapat ditampung.

"Seperti yang dimaklumkan oleh penternak, kita tidak akan berhadapan dengan masalah bekalan ayam menjelang hari raya Aidiladha, begitu juga langkah dan tindakan yang dibuat oleh Jabatan Vaterinar untuk mempermudahkan pengimportan lembu hidup daripada negara jiran," katanya kepada pemberita selepas melakukan lawatan ke kilang dan ladang ayam milik Bismi Empire Sdn Bhd (BISMI), di sini. Tambah Ronald, Jabatan Vaterinar turut akan memantau dan memeriksa lembu yang dibawa masuk ke negara ini bagi mengelak dijangkiti wabak penyakit termasuk penyakit kulit kental berbonjol (LSD).

Sementara itu, cadangan Persatuan Nelayan Kebangsaan (NEKMAT) untuk menimbang semula pemberian subsidi minyak kepada bot nelayan kelas C-2 akan dibawa ke peringkat tertinggi.Ronald berkata, sebelum ini, subsidi minyak kepada bot nelayan kelas C2 dihentikan pada tahun 2019 dan hanya bot kelas A, B dan C masih menerima subsidi daripada kerajaan hingga kini."Akan ditentukan oleh kerajaan, cadangan pengusaha-pengusaha C-2 ini telah sampai dan kita sendiri maklum tentang keperluan dan kita akan bawa ini dalam meja perbincangan dengan kerajaan," katanya.


KPM teliti isu ketidakhadiran calon SPM tahun lalu

KUALA LUMPUR, 21 Jun- Tumpuan khusus akan diberikan terhadap isu ketidakhadiran calon peperiksaan Sijil Pelajaran Malaysia (SPM), tahun lalu.Jelas Menteri Kanan Pendidikan, Datuk Dr Mohd Radzi Md Jidin langkah itu bagi mengelak isu keengganan pelajar menduduki peperiksaan berulang.

Satu laporan terperinci mengenainya juga sedang dilaksana untuk mengenal pasti faktor penyumbang permasalahan tersebut."Kita tahu banyak perkara yang menyumbang kepada keputusan calon untuk tidak menduduki peperiksaan daripada dulu lagi lebih kurang trend dia, cuma kali ini kita nak buat lebih perincian analisa."Ini supaya kita dapat cerakinkan apakah perkara yang menjadi faktor penyumbang untuk kita memastikan satu pendekatan lebih menyeluruh dibuat," katanya.Beliau berkata demikian dalam sidang media selepas merasmikan Sambutan Ulang Tahun Ke-66 Dewan Bahasa dan Pustaka, DBP dan pelancaran Jendela DBP, di sini hari ini.


Projek jalan pintas Gopeng-Kuala Kangsar, syarikat dilantik perlu patuhi syarat

IPOH, 21 Jun - Syarikat swasta yang dilantik untuk melaksanakan cadangan projek membina jalan pintas dari Gopeng ke Kuala Kangsar bagi mengurangkan kemalangan maut berhampiran Terowong Menora perlu mematuhi syarat Lembaga Lebuhraya Malaysia (LLM) sebelum memulakan sebarang kerja pembinaan.Menteri Kanan Kerja Raya, Datuk Seri Fadillah Yusof berkata syarat yang ditetapkan termasuk antaranya kajian alam sekitar, impak sosial dan trafik.

"Secara prinsip, Kabinet telah meluluskan projek berkenaan namun apabila diluluskan secara prinsip, pihak syarikat dicadangkan perlu mematuhi semua syarat terdahulu yang diletakkan oleh LLM dan juga kerajaan," katanya selepas menghadiri perasmian Persidangan Pegawai Kanan Jabatan Kerja Raya Malaysia 2022, di sini.Tambah Fadillah, projek membina jalan pintas yang mengmabil masa selama dua tahun untuk disiapkan itu akan dimuktamadkan apabila semua kajian selesai dilaksana dan dibentang kepada kerajaan.Sebelum ini, kerajaan negeri dan Persekutuan sudah pun memberikan kelulusan terhadap pembinaan jalan baharu dengan jarak sejauh 64 kilometer.


Ismail Sabri doakan Agong segera sembuh

KUALA LUMPUR, 21 Jun- Perdana Menteri Datuk Seri Ismail Sabri Yaakob mendoakan semoga Yang di-Pertuan Agong Al-Sultan Abdullah Ri'ayatuddin Al-Mustafa Billah Shah yang kini berada dalam keadaan gering di bahagian kaki dikurniakan kesembuhan segera."Didoakan jua semoga Seri Paduka Baginda Tuanku dikurniakan keafiatan yang berpanjangan untuk terus menaungi Negara. Dirgahayu Tuanku," katanya dalam catatan di laman Facebook beliau hari ini.

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan semalam memaklumkan Seri Paduka sedang menjalani pemeriksaan serta pemantauan pakar perubatan di sebuah hospital kerana gering di bahagian kaki.Bagaimanapun kesihatan Al-Sultan Abdullah secara amnya dalam keadaan baik dan tidak membimbangkan.-BERNAMA

Berita berkaitan Agong jalani pemeriksaan di hospital, gering di bahagian kaki


Malaysia lancar satelit MEASAT-3D Khamis ini

KUALA LUMPUR, 21 Jun - Sejarah baharu bakal tercipta apabila Malaysia akan melancarkan satelit MEASAT-3D Khamis ini sekali gus meningkatkan perkhidmatan perhubungan antara negara serantau.Menteri Komunikasi dan Multimedia, Tan Sri Annuar Musa berkata pelancaran satelit baharu itu membolehkan Malaysia memperkukuhkan era digital berteraskan teknologi talian tetap mudah alih dan satelit tanpa meminggirkan mana-mana kelompok rakyat di negara ini.Katanya, dengan pelancaran satelit itu, beberapa perkhidmatan baharu melalui satelit berkenaan dijangka dapat ditawarkan seawal Ogos ini.

"Penyedia perkhidmatan telekomunikasi lain juga boleh menggunakan satelit ini untuk menawarkan perkhidmatan data, suara dan video kepada 3.0 hingga 5.0 peratus populasi yang belum lagi diliputi oleh sambungan fiber atau jalur lebar tanpa wayar, seperti yang ditawarkan oleh MEASAT melalui perkhidmatan jalur lebar satelit CONNECTme NOW," kata Annuar menerusi kenyataan.Tambah Annuar, selaras dengan inisiatif kerajaan melalui pelan Jalinan Digital Negara (JENDELA), MEASAT-3d dapat merapatkan jurang ketersambungan digital dan membentuk masa depan ketersambungan yang lebih baik untuk semua rakyat Malaysia.Pelancaran satelit kelapan itu akan dilakukan di French Guiana, Amerika Selatan pada pukul 5.03 pagi waktu tempatan.Satelit MEASAT-3D mempunyai tapak liputan yang luas dan berkemampuan untuk menyediakan perkhidmatan jalur lebar pantas dan menyokong aliran tinggi data.


JKR terus beri komitmen yang terbaik

PERAK, 21 Jun - Kementerian Kerja Raya menyeru pihak Jabatan Kerja Raya (JKR) untuk terus beri komitmen yang terbaik dalam melaksanakan tanggungjawab meskipun dikritik segelintir netizen.  Menterinya, Datuk Seri Fadillah Yusof berkata, masyarakat ini berperanan sebagai mata dan telinga dalam memberi maklumat dan pihak terlibat harus menerimanya dengan hati yang terbuka.  Bagaimanapun, beliau juga mengharapkan orang ramai untuk sentiasa memahami kekangan yang dihadapi dan keutamaan yang harus diberi perhatian terlebih dahulu oleh jabatan itu.

(Menteri Kanan Kerja Raya Datuk Seri Fadillah Yusof)

"Walaupun pada keadaan tertentu maklum balas yang diterima kadang-kadang panas untuk di dengar sebagai agensi pelaksana tapi saya sentiasa mengingatkan di peringkat kita ini JKR dan kementerian kena terima dengan hati yang terbuka. Memang kalau kita menjadi agensi pelaksana tidak ramai akan mengucapkan terima kasih jadi jangan berkecil hati tapi terus beri komitmen untuk beri yang terbaik," kataya selepas merasmikan Persidangan Pegawai Kanan (SOC) Jabatan Kerja Raya Malaysia 2022 di Ipoh, di sini.  Terdahulu dalam ucapan perasmian, beliau berkata cabaran JKR bukan hanya perlu berhadapan dengan pelanggan malah dengan netizen khususnya dalam era digitalisasi ini.


Negara dijangka berhadapan gelombang baharu jangkitan COVID-19

PETALING JAYA, 21 Jun- Negara dijangka berhadapan dengan gelombang baharu jangkitan COVID-19 dalam tempoh beberapa bulan lagi.Menteri Kesihatan, Khairy Jamaluddin memaklumkan jangkaan tersebut dibuat berdasarkan perkembangan epidemiologi di negara luar yang menunjukkan gelombang tersebut akan berlaku. "Kita tahu walaupun kes COVID-19 sekarang ini terkawal tetapi seperti mana yang saya telah maklumkan berkali-kali kes ini akan pasang surut, dia akan ada gelombang yang akan datang dari semasa ke semasa."Dan mungkin dalam dua tiga bulan lagi kita akan mengalami gelombang baharu. Sejauh mana gelombang baharu atau sebesar mana gelombang itu kita tidak tahu lagi," katanya.

Beliau bercakap pada sidang media di sini hari ini.Justeru, Khairy mengingatkan semua pihak agar terus berjaga-jaga dan mendapatkan dos penggalak kedua bagi mereka yang berusia 60 tahun ke atas dan mempunyai penyakit kronik.Sehingga kini, seramai 107,844 orang telah menerima dos penggalak kedua di negara ini.Daripada jumlah itu, 57,834 penerima berusia 60 tahun dan ke atas.


PICKids: 397 kanak-kanak terima vaksin COVID-19

PETALING JAYA, 21 Jun- Seramai 397 kanak-kanak telah menerima vaksin COVID-19 pada hari pertama pembukaan semula Program Imunisasi COVID-19 Kebangsaan Kanak-Kanak (PICKids), semalam.Daripada jumlah tersebut, 150 kanak-kanak baru sahaja mencapai usia lima tahun.Menurut Menteri Kesihatan, Khairy Jamaluddin, pembukaan semula program tersebut bertujuan memberi peluang kepada ibu bapa yang sebelum ini tidak berkesempatan mendapatkan vaksin COVID-19 untuk anak masing-masing."Ada juga mungkin masyarakat yang terpinggir dan tidak mendapat maklumat sebelum ini. "Oleh yang demikian, kita telahpun bersetuju untuk buat kempen secara terhad selama lima hari bagi memastikan mereka yang mungkin terlepas peluang untuk mendapatkan vaksin bagi kanak-kanak mereka diberikan kemudahan tersebut," katanya.

Beliau berkata demikian dalam satu sidang media, di sini hari ini.Pembukaan semula program tersebut dilaksanakan selama lima hari iaitu hingga 24 Jun ini bersempena Minggu Imunisasi Kebangsaan 2022.Kerajaan sebelum ini menamatkan Program PICKids untuk kanak-kanak berumur lima tahun keatas pada 31 Mei lalu.


1,151 anak yatim di Johor dapat manfaat

JOHOR, 21 Jun - Peruntukan RM3 juta ringgit Kerajaan Johor, kepada Inisiatif Anak Johor Prihatin, telah memanfaatkan 1,151 penerima, terdiri daripada anak yatim dan yatim piatu COVID-19 dalam negeri, tahun ini.  Daripada jumlah tersebut, 432 penerima berada di Johor Bahru, manakala 116 di Muar, dan 117 di Kulai.  Exco Pembangunan Wanita, Keluarga, dan Masyarakat Negeri, Khairin Nisa Ismail berkata, inisiatif melibatkan bantuan pendidikan dan perlindungan insurans kepada anak yatim piatu COVID-19, sehingga berumur 21 tahun.

(Exco Pembangunan Wanita, Keluarga, dan Masyarakat Negeri, Khairin Nisa Ismail)

Inisiatif dikendalikan Yayasan Pembangunan Keluarga Darul Takzim (YPKDT) itu, juga memberi bantuan seratus ringgit kepada anak yatim dan yatim piatu, sehingga tamat persekolahan.  "Bantuan sokongan moral disediakan bertujuan untuk memperkasakan sahsiah dan jatidiri golongan sasar yang terlibat agar mereka tidak terasa kehilangan dan dapat menempuhi ujian ini melalui persekitaran yang normal seperti kanak-kanak lain," katanya. YPKDT masih menerima permohonan baru, selain giat menjalankan siasatan bagi mengenalpasti penerima bantuan, layak menerima inisiatif tersebut.


Tujuh PATI ditahan di sempadan Malaysia-Thailand

BUKIT KAYU HITAM, 21 Jun- Tujuh Pendatang Asing Tanpa Izin (PATI) ditahan ketika cuba memasuki negara secara tidak sah melalui sempadan negara Malaysia/Thailand di Bukit kayu Hitam, Kedah.Markas Divisyen Kedua Infantri Malaysia 2 Divisyen dalam kenyataannya memaklumkan PATI warganegara Myanmar itu diberkas ketika bersembunyi di kawasan semak.

(Seramai tujuh PATI warga Myanmar yang ditahan di sempadan Malaysia-Thailand/Foto ATM)

Hasil pemeriksaan mendapati, PATI berusia 28 hingga 54 tahun terdiri daripada 5 lelaki dan 2 wanita, memasuki negara ini dengan merosakkan pagar sempadan. Turut dirampas, 7 telefon bimbit dan wang tunai dalam mata wang Thailand dan Myanmar dengan nilai keseluruhan rampasan berjumlah RM4,200.  Kesemua meraka diserahkan kepada polis untuk tindakan lanjut.


Tumpu bina hubungan Keluarga Malaysia, perkukuh kembali ekonomi

KUALA LUMPUR, 21 Jun- Memorandum Persefahaman (MoU) Tranformasi dan Kestabilan Politik antara kerajaan persekutuan dan pembangkang yang bakal berakhir bulan depan, bukan alasan untuk Parlimen dibubarkan dalam masa terdekat.Kerajaan pada masa ini masih dalam proses pembinaan semula negara akibat pertukaran kerajaan secara tidak berkala, selain peralihan negara ke fasa endemik.Pensyarah Sains Politik Universiti Kebangsaan Malaysia (UKM), Dr. Muhamad Nadzri Mohamed Noor berpendapat, jika Pilihan Raya Umum (PRU) diadakan sekalipun, ia tidak menjamin kestabilan politik dan ekonomi negara kekal stabil."Bagi saya selagi tempoh masih ada dan kita mempunyai masalah yang lebih besar dan kita secara umumnya bersetuju ditadbir oleh Perdana Menteri, Datuk Seri Ismail Sabri Yaakob."Kita beri peluang dan menggunakan peluang ini sebaik-baiknya kepada beliau untuk memberi fokus kepada kerajaan dan juga membina semula negara khasnya, setidak-tidaknya apabila penggal PRU ke-14 ini berakhir," katanya kepada RTM.

Muhamad Nadzri juga berkata, tumpuan seharusnya ke arah membina hubungan Keluarga Malaysia, sekali gus memperkukuhkan kembali ekonomi negara pada landasannya.Malah tambah beliau, terdapat juga syarat-syarat jelas dalam MoU tersebut antaranya mengenai menstabilkan kembali sistem politik negara termasuk dengan mengadakan mekanisme undang-undang anti lompat parti dalam pilihan raya kelak.


Program Amal Jariah melalui barangan kitar semula di seluruh Masjid Negeri Perlis

KANGAR, 21 Jun - Bagi menyemarakkan lagi Pembudayaan 3R, SWCorp Negeri Perlis telah mengorak langkah dengan mengambil inisiatif menjalinkan kerjasama strategik bersama Jabatan Hal Ehwal Agama Islam Negeri Perlis (JAIPs) melalui Program Amal Jariah melalui barangan kitar semula Masjid di seluruh Perlis. Pelaksanaan Program Amal Jariah ini telah dipersetujui oleh pihak JAIPs dengan mengalakkan penyertaan Ahli Jawatankuasa Masjid bagi membantu menyebar luaskan promosi program ini kepada kariah-kariah masjid dan masyarakat setempat. Menurut Pengerusi SWCorp, Datuk Rizalman Datuk Mokhtar, program amal jariah melalui barang kitar semula merupakan hasrat Raja Muda Perlis, Tuanku Syed Faizuddin Putra Jamalullail dalam menggalakkan aktiviti kitar semula di masjid-masjid seluruh negeri Perlis.

(Raja Muda Perlis, Tuanku Syed Faizuddin Putra Jamalullail bersama Pengerusi Masjid Al-Amin, Sempering,menerima Anugerah Kutipan Barangan Kitar Semula Tertinggi bagi tahun 2021)

"Sepanjang pelaksanaan program ini pada Ogos 2021 hingga kini, sebanyak 6.8 tan sisa kitar semula berjaya dikumpulkan oleh 22 buah masjid perintis dimana Masjid Al-Amin, Sempering menerima anugerah kutipan barangan kitar semula tertinggi bagi tahun 2021 dengan kutipan sebanyak 1,383.80 kilogram," katanya.Majlis perasmian disempurnakan Raja Muda Perlis, Tuanku Syed Faizuddin Putra Jamalullail.


Pelaksanaan rangkaian 5G mampu pikat pelabur ke Kedah

ALOR SETAR, 21 Jun - Sistem rangkaian 5G di Kedah perlu dilaksanakan tahun ini berbanding perancangan asal tahun 2023.Ia memandangkan Kedah kini menjadi tumpuan para pelabur dengan nilai pelaburan yang diluluskan ke negeri itu pada suku kedua tahun ini telah mencecah RM20 billion.Pengerusi Jawatankuasa Penerangan, Komunikasi dan Multimedia, Perdagangan Dalam Negeri dan Hal Ehwal Pengguna Kedah, Dato’ Romani Wan Salin berkata, jumlah pelaburan tersebut telah mengatasi sasaran Pelan Pembangunan Kedah 2035 iaitu sebanyak RM10 bilion.

"Projek Pelan Jalinan Digital Negara (JENDELA) bagi menaiktaraf struktur telekomunikasi dan membina menara baru sedang giat dilaksanakan dan dijangka siap sepenuhnya pada tahun 2023," kata selepas majlis taklimat berkenaan Pelan Pelaksanaan Rangkaian 5G di negeri Kedah oleh Wakil Digital Nasional Berhad (DNB) di Wisma Darul Aman, di sini.Mengikut perancangan, pelaksanaan 5G di Kedah akan bermula pada tahun 2023 dan kerajaan negeri menyasarkan kawasan perindustrian dan kawasan projek berimpak tinggi seperti Kulim Hi-Tech Park (KHTP), Zon Sempadan Ekonomi Khas (SBEZ) Bukit Kayu Hitam dan KXP Airport di Kulim.Ia bagi menyokong pertumbuhan ekonomi dan meningkatkan pelaburan di Negeri Kedah.


Raja Muda Perlis beri penekanan aspek kebersihan

KANGAR, 21 Jun - Dalam usaha mencapai Wawasan ke arah Perlis Negeri Bandaraya 2030, aspek yang perlu diberi keutamaan adalah kebersihan.Bagi memastikan aspek kebersihan ini menjadi budaya kepada masyarakat, pelbagai bentuk inisiatif yang telah dirangka oleh pihak kerajaan melalui agensi-agensi kerajaan diperingkat negeri. Raja Muda Perlis, Tuanku Syed Faizuddin Putra Jamalullail bertitah, usaha dan tindakan semua agensi kerajaan mahupun swasta dalam membantu menjadikan rakyat Perlis hidup dalam keadaan yang bersih amat disokong.Inisiatif yang diambil oleh SWCorp dengan kerjasama JAIPs dalam melaksanakan Program Amal Jariah dengan penglibatan institusi masjid adalah merupakan salah satu usaha yang mampu memberi impak yang besar dan positif kepada masyarakat di negeri ini.

(Raja Muda Perlis, Tuanku Syed Faizuddin Putra Jamalullail merasmikan program amal jariah melalui barang kitar semula disaksikan oleh Pengerusi SWCorp, Datuk Rizalman Datuk Mokhtar di sini)

Institusi masjid merupakan salah satu pusat pembangunan ummah yang menyatukan masyarakat dalam melaksanakan aktiviti-aktiviti yang menjurus kepada amal jariah dan dapat memberikan manfaat kepada masyarakat setempat."Melalui pelaksanaan program-program kesedaran seperti Amal Jariah Kitar Semula ini, institusi masjid akan dapat membantu agensi-agensi berwajib dalam mendidik dan meningkatkan lagi kesedaran masyarakat berkaitan kebersihan melalui aktiviti ceramah, seminar dan seumpamanya kepada kariah-kariah masjid.""Sebagai tanda sokongan terhadap pelaksanaan program-program kesedaran awam ini, kerjasama dari pelbagai jabatan dan agensi untuk turut serta dalam Program “Islah Ummah” yang diadakan di masjid-masjid terpilih untuk menyampaikan tazkirah yang berfokuskan kepada tema kebersihan bagi menggalakkan masyarakat bergiat aktif dalam membudayakan amalan kitar semula," demikian titah baginda ketika merasmikan Program Amal Jariah melalui kitar semula di seluruh Masjid Negeri Perlis dan Majlis Menandatangani Memorandum Persefahaman (MoU) antara Perbadanan Pengurusan Sisa Pepejal dan Pembersihan Awam (SWCorp) Negeri Perlis dengan Jabatan Hal Ehwal Agama Islam Negeri Perlis (JAIPs).


Pengecualian bayaran sewa pengusaha kantin dalam sekolah dilanjutkan enam bulan

KUALA LUMPUR, 21 Jun - Kementerian Pendidikan Malaysia (KPM) melanjutkan pengecualian bayaran sewa bagi pengusaha kantin serta ruang atau premis dalam sekolah dari 1 Julai hingga 31 Disimber depan.Menteri Kanan Pendidikan, Datuk Dr Radzi Jidin berkata keputusan diambil dengan mengambil kira situasi ekonomi semasa dan memahami pengusaha kantin dan penyewa premis sedang dalam proses pemulihan kesan pandemik COVID-19.

(Dr Radzi berkata demikian dalam satu hantaran video di Facebook rasminya)

"KPM yakin pelanjutan untuk tempoh 6 bulan ini akan dapat membantu dan memberi manfaat kepada pengusaha kantin dan penyewa premis di sekolah KPM dan seterusnya memberi manfaat kepada warga sekolah," kata Dr Radzi di sini.Kementerian Pendidikan sebelum ini dilapor memberi pengecualian sewaan kantin dan premis atau ruang perniagaan di institusi bawah kementerian itu sehingga Jun ini.Pelanjutan pengecualian bayaran sewa berkenaan berupaya meringankan beban kewangan pihak terbabit.


Expo TVET@KPLB dari Khamis hingga Sabtu ini di Dataran Amanjaya Mall

KUALA LUMPUR, 21 Jun- Expo TVET@KPLB akan berlangsung pada Khamis hingga Sabtu ini di Dataran Amanjaya Mall, Sungai Petani Kedah.Timbalan Ketua Setiausaha (Dasar) Kementerian Pembangunan Luar Bandar, Datuk Che Murad Sayang Ramjan berkata program bagi memberi pendedahan dan peluang pendidikan TVET kepada pelajar lepasan Sijil Pelajaran Malaysia (SPM) yang berminat dalam bidang teknikal dan vokasional. "Pada saya, ini masa yang tepat sebab pelajar baharu saja dapat keputusan SPM baru-baru ini. Jadi ramai pelajar di luar sana yang mungkin tertanya-tanya apakah peluang mereka untuk melanjutkan pelajaran. Sebagaimana maklum kita ada dua iaitu satu akademik dan satu lagi orang kata kemahiran. "Semalam juga dalam ucapan Perdana Menteri pada minggu TVET negara, beliau menyatakan kalau boleh sasaran adalah 55% kita nak supaya pelajar pergi ke bidang TVET."Selain turut mengumumkan dermasiswa daripada pelajar B40 untuk program TVET ini," katanya ketika menjadi tetamu program rancangan RTM di Angkasapuri.

Upacara perasmian Expo TVET@KPLB akan dilakukan Menteri Pembangunan Luar Bandar, Datuk Seri Mahdzir Khalid.


Pelan Pengurusan Konflik Antara Manusia dan Hidupan Liar akan diwujudkan, di Johor

ISKANDAR PUTERI, 21 Jun - Kerajaan Johor bakal mewujudkan Pelan Pengurusan Konflik Antara Manusia dan Hidupan Liar bagi mengurangkan permasalahan haiwan terutama berkaitan anjing dan kera yang berkeliaran di kawasan perumahan.Exco Pelancongan, Alam Sekitar, Warisan dan Budaya Negeri, K. Raven Kumar berkata pelan jangka panjang itu melibatkan kerjasama Pihak Berkuasa Tempatan ( PBT ) dengan Jabatan Perhilitan.

(K. Raven ketika Mesyuarat Kedua Penggal Persidangan Pertama Dewan Negeri Johor ke 15)

"PBT juga sentiasa proaktif, mencari kaedah terbaik menangani masalah anjing liar di dalam kawasan pentadbiran masing masing. Mengambil contoh Majlis Bandaraya Johor Bahru (MBJB) antara inisiatif dilaksanakan adalah memelihara anjing, menerusi program ini anjing ditangkap dan akan diambil oleh Badan Bukan Kerajaan (NGO) yang berminat, untuk dirawat dan dipelihara," kata K. Raven di sini.Bagi tempoh 2017 hingga Mei lalu sebanyak 55,203 ekor anjing liar dan terbiar ditangkap oleh PBT dan kontraktor di seluruh negeri.  Sejumlah 7,697 aduan diterima Jabatan Perhilitan Negeri berkaitan kera liar dalam tempoh 2017 hingga 2021, dengan 27,390 telah diambil tindakan menerusi Pengurusan Konflik Kera.


26 orang maut dalam banjir monsun di India

(Orang ramai mengharungi air banjir di Solmara di daerah Nalbari, di Assam, India- Foto AFP)

INDIA, 21 Jun - Sekurang-kurangnya 26 orang lagi maut dalam banjir monsun di Assam India, sejak hujan lebat bermula dua minggu lalu.Banjir merupakan ancaman biasa di India dan Bangladesh, tetapi menurut pihak berkuasa, perubahan iklim ini menjejaskan seramai 1.6 bilion penduduk kedua-dua negara."Di negeri Assam di timur laut India, tiga orang terbunuh dalam tanah runtuh manakala enam lagi maut dalam air banjir, " kata pihak berkuasa pengurusan bencana.Lima orang masih belum ditemui dan operasi mencari melibatkan dua agensi kerajaan sedang dijalankan.

(Kakitangan Pasukan Tindak Balas Bencana Kebangsaan (NDRF) menyelamatkan penduduk kampung yang terjejas banjir di Phuthimari daerah Kamrup, di Assam, India- Foto AFP)

Di negeri timur Bihar, kilat yang dicetuskan oleh ribut membunuh sekurang-kurangnya 17 orang, menurut menteri pengurusan bencana tempatan Renu Devi.Assam terus dilanda banjir teruk, dengan 5,140 kampung merentasi 33 daerah di negeri itu ditenggelami air pasang.Lebih 100,000 penduduk kampung berlindung di pusat perlindungan.Negeri itu pertama kali dilanda banjir pada April apabila hujan monsun tiba, menyebabkan banjir yang mengorbankan 44 orang.Air banjir surut selepas beberapa minggu, hanya meningkat semula pada Jun pada permulaan musim tengkujuh tahunan dan menjadikan jumlah tol negeri kepada 71 setakat ini.Di negeri jiran Meghalaya, sekurang-kurangnya 16 orang terbunuh sejak Khamis lalu selepas tanah runtuh dan sungai bergelombang yang menenggelamkan jalan raya.Ribut monsun juga telah menyebabkan banjir yang dahsyat di Bangladesh yang menyebabkan berjuta-juta terkandas setakat ini.Pada hari Isnin, air banjir beransur surut dari daerah timur laut Sylhet, walaupun berjuta-juta masih terdampar, kata Mosharraf Hossain, ketua pentadbir daerah itu."Pusat perlindungan penuh dengan orang yang terjejas. Terdapat krisis besar makanan dan air minuman. Ramai yang takut untuk pulang ke rumah manakala ramai yang kehilangan rumah akibat air banjir," katanya kepada AFP.Tetapi air yang surut membanjiri daerah lebih jauh ke hilir di Habiganj dan Brahmanbaria, kata pegawai.Di daerah Jamalpur, seorang kanak-kanak perempuan berusia lapan tahun dihanyutkan arus deras dari halaman rumahnya yang ditenggelami air dan kemudian ditemui mati, pegawai polis Aminul Islam memberitahu AFP.Hujan lebat juga berterusan di daerah tenggara Chittagong Hills yang membawa kepada banjir di bandar pelabuhan dan memburukkan lagi risiko tanah runtuh.Penduduk di bandar Bongaigaon terpaksa berpindah apabila banjir membanjiri kediaman mereka.Seorang penduduk yang berpindah ke kem kerajaan berkata bekalan asas termasuk air bersih semakin kekurangan sejak banjir melanda.Hujan lebat melanda kebanyakan kawasan berbukit , dengan ramalan cuaca menjangkakan ia akan berterusan untuk dua hari lagi. - AFP


Samirah Muzaffar dan dua remaja lelaki bebas pertuduhan bunuh CEO Cradle Fund Nazrin Hassan

KUALA LUMPUR, 21 Jun - Mahkamah Tinggi di sini melepas dan membebaskan Samirah Muzaffar dan dua remaja lelaki atas pertuduhan membunuh Ketua Pegawai Eksekutif (CEO) Cradle Fund Nazrin Hassan, empat tahun lepas.Hakim Datuk Ab Karim Ab Rahman membuat keputusan itu selepas mendapati pihak pendakwaan gagal menimbulkan kes prima facie di akhir kes pendakwaan terhadap ketiga-tiga tertuduh.Beliau berkata mahkamah mendapati bahawa keadaan tidak menunjukkan pelakuan tertuduh dan dua kanak-kanak itu (kini berumur 19 dan 16 tahun) mendatangkan kecederaan sehingga menyebabkan kematian mangsa.

Katanya pihak pendakwaan juga gagal membuktikan pada masa yang dikatakan dalam pertuduhan berlakunya pembunuhan.“Mahkamah mendapati pihak pendakwaan gagal membuktikan kes prima facie terhadap tertuduh (Samirah) dan kanak-kanak 1 dan kanak-kanak 2. Oleh itu tertuduh, kanak-kanak 1 dan kanak-kanak 2 dilepas dan dibebaskan atas tuduhan membunuh,” katanya. - BERNAMA